Aman mahu bawa Cinta Terakhir ke Indonesia
Oleh TENGKU SUZANA RAJA MAMAT

28 April 2021, 6:19 pm
MEMULAKAN kerjaya seni sejak 2012, nama Aman Nassim cukup sinonim dalam drama dan filem tempatan sebelum mula mengembangkan bakat ke bidang nyanyian.
Pada 2014, pemilik nama sebenar Abdul Rahman Nassim itu melancarkan single Lafaz Setia, seterusnya Cinta Pura-Pura (2016) dan terakhir Tunjukkan Ku Bintang (2017).
Terbaharu, Aman muncul dalam lagu Cinta Terakhir hasil ciptaan bersama komposer terkenal Indonesia iaitu Bemby Noor terbitan dan edaran syarikat rakaman COF Music.
Mencatat perhatian awal, lagu berkenaan turut dipilih menjadi antara lagu tema drama Kisah Cinta Rumi siaran TV3 sejak 24 April lalu.
Membuatkan Aman lebih teruja, Cinta Terakhir juga menyatukan kerjasamanya dengan komposer yang sebelum ini menghasilkan lagu Jodoh Pasti Bertemu nyanyian asal penyanyi terkenal Indonesia iaitu Afgan.
“Lagu Cinta Terakhir siap dirakam pada penghujung 2019 dan perancangannya asal mahu dilancarkan di Indonesia tahun lalu. Tetapi, disebabkan penularan Covid-19, rencana itu terperap.

MUNCUL dengan single Cinta Terakhir, Aman sengaja bekerjasama dengan komposer Indonesia kerana mahu memasuki pasaran seberang.
“Dalam masa sama, pihak syarikat masih dalam perbincanganan dengan syarikat rakaman Rans Entertainment milik selebriti Raffi Ahmad untuk mengedarkan lagu ini di sana.
Selain itu, pembikinan video muzik (MV) lagu ini juga membabitkan produksi dua negara, Malaysia dan Indonesia. Pelakon-pelakon pula dari sana dengan gabungan dua produksi.
“MV ini sepatutnya dibuat sebelum Ramadan, tapi tak berjaya sebab pelakon utama iaitu Dimas Ahmad disahkan positifCovid-19, jadi tergendala. Insya-Allah, selepas dia sembuh barulah penggambaran MV diteruskan semula,” katanya.
Berkongsi mengenai pemilihan Bemby Noor, Aman berkata dia mahukan single kali ini ada ciri dan bunyi lagu Indonesia. Malah, Aman merancang lagu Cinta Terakhir itu menjadi langkah awal untuknya memasuki pasaran muzik di sana.
“Kenapa Bemby sebab saya memang nak masuk pasaran muzik Indonesia. Jadi, sebab itu saya nak lagu ini ada sentuhan lagu Indonesia. Sebab peminat di sana lebih memilih lagu mereka.
“Lagu ini juga dirakamkan di sana dan menjadi kolaborasi pertama saya dengan Bemby. Macam dikatakan tadi, saya memang perlukan sentuhan komposer Indonesia, sebab asalnya nak pasarkan lagu ini di sana. Walaupun sekarang masih tergendala tapi lagu ini masih boleh dipasarkan menerusi kerjasama syarikat rakaman. Pendek kata, lagu ini adalah langkah awal untuk saya masuk pasaran muzik Indonesia,” katanya.
Berkongsi lanjut mengenai lagu itu, Cinta Terakhir mengisahkan cinta terakhir antara pasangan kekasih yang berjanji sehidup semati.
MENURUT Aman, lagu Cinta Terakhir diinspirasikan daripada pengalaman seorang sahabat baiknya.
“Lirik lagu ini pun memaparkan percintaan individu dari dua negara yang diinspirasikan daripada pengalaman rakan saya. Pasangan itu berjumpa kali pertama dan terus jatuh cinta.
“Itu pun selepas mereka baharu putus cinta dengan pasanganmasing-masing. Jadi mereka nak ‘move on’ dengan kisahlama dengan buka cinta kisah baharu sehingga tahap nakberkahwin. Kiranya, lagu ini adalah ‘happy ending’.
“Lagu ini bergenre pop balada dan memang bunyi laguIndonesia. Bunyi lagu ini pun macam lagu Afgan. Apabila dapat bekerjasama dengan komposer dari negara luar, saya dapat belajar sesuatu yang baharu. Berdasarkan kajian saya, muzik dangdut masih nombor satu dan kedua pula pop balada,” katanya.
Menurut Aman, dia bertuah apabila lagu itu dipilih menjadi lagu tema drama sekali gus dapat mempromosikan lagu itusebelum dibawa masuk ke pasaran muzik Indonesia.
“Apabila lagu ini menjadi lagu tema drama, itu langkah awal untuk promosikan lagu ini . Mungkin selepas MV keluar, barulah lagu ini akan dipromosikan ke pasaran secara dalam talian. Harapnya tahun ini saya dapat keluarkan lebih banyak single berkerjasama dengan komposer Indonesia atau negara lain.
“Jika lagu ini berjaya di sana dan saya sudah bersedia untuk ulang-alik,” katanya.
Video lirik lagu Cinta Terakhir sudah menemui peminat menerusi saluranYouTube COF Music sejak 21 April ini dan video muzik rasmi pula bakal dilancarkan di saluran YouTube COF Music Indonesia selepas sambutan Aidilfitri nanti. – K! ONLINE


2 PKPD ditamatkan hari ini
Oleh LUQMAN RIDHWAN MOHAMED NOR

28 April 2021, 7:06 pm
PETALING JAYA – Perintah Kawalan Pergerakan Diperketatkan (PKPD) Institut Aminuddin Baki dan Kuarters Kakitangan, Sri Layang, Bentong, Pahang hari ini ditamatkan oleh kerajaan.
Menteri Kanan (Keselamatan), Datuk Seri Ismail Sabri Yaakob berkata, kerajaan sebelum ini telah melaksanakan PKPD kedua-dua lokasi tersebut yang dijadualkan tamat pada 30 April 2021.
Katanya, sepanjang tempoh itu, Kementerian Kesihatan (KKM) telah melaksanakan 691 ujian saringan dan secara kumulatifnya 31 kes positif Covid-19 direkodkan.
“KKM mengesahkan terdapat penurunan kes dan kluster terkawal sementara kes terakhir pula direkodkan pada 26 April 2021 iaitu empat kes.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju menamatkan PKPD di Institut Aminuddin Baki dan Kuarters Kakitangan, Sri Layang, Bentong, Pahang pada 28 April 2021, iaitu lebih awal daripada yang dijadualkan,” katanya dalam satu kenyataan hari ini. – K! ONLINE


Usahawan hartanah, Azlan Al-Amin dakwa difitnah
Oleh TENGKU DANISH BAHRI TENGKU YUSOFF

28 April 2021, 7:13 pm
KUALA TERENGGANU – Usahawan hartanah, Muhammad Azlan Al-Amin mendakwa reputasinya sebagai ahli perniagaan tercemar selepas difitnah beberapa individu termasuk beberapa ahli keluarga angkatnya di media sosial.
Beliau yang juga peneraju Azlan Al-Amin Group Holdings Sdn. Bhd. mendakwa menerima pelbagai tohmahan berikutan status yang telah dimuat naik ahli keluarga arwah bapa angkatnya di laman Facebook beberapa hari lalu.
“Saya didakwa telah melarikan diri dan mencagar geran tanah milik arwah ayah angkat sehingga tanah itu dilelong oleh pihak bank.
“Selain itu, saya juga dituduh hidup senang kerana menipu. Status (dimuatnaik) tersebut telah membuatkan saya dikecam teruk,” dakwanya pada sidang akhbar di sini hari ini.
Muhammad Azlan berkata, beliau telah membuat laporan polis berhubung status yang dimuat naik di laman Facebook tersebut di Balai Polis Jerteh, Besut semalam.
Tambahnya, beliau juga bercadang untuk memfailkan saman sivil terhadap 10 individu terlibat termasuk ahli keluarga angkatnya pada masa terdekat.

“Tuntutan saman tersebut sedang dalam peringkat dokumentasi dan akan difailkan ke mahkamah tidak lama lagi.
“Saya kemukakan saman ini bagi memberi pengajaran kepada orang ramai agar tidak sewenang-wenangnya menabur fitnah tanpa usul periksa,” dakwanya.
Sebelum ini, Muhammad Azlan tular kerana bangkit menjadi hartawan menerusi perniagaan hartanah walaupun asalnya beliau bekerja sebagai pengutip sampah.
Beliau mengabadikan kisah hidupnya menerusi penulisan buku ‘Rahsia Pengutip Sampah Jadi Jutawan’. – K! ONLINE


Rumah tergadai ditipu ejen hartanah
Oleh JAMLIAH ABDULLAH

28 April 2021, 6:21 pm
ALOR SETAR – Bukan sekadar rumah dipindah hak milik tanpa pengetahuan, tiga wanita kini turut menanggung hutang gara-gara terpedaya dengan sebuah syarikat ejen hartanah dipercayai tidak berdaftar yang menawarkan pinjaman bercagar ala ah long.
Salah seorang mangsa, Noraini Mokhtar, 58, dari Kulim dekat sini mendakwa, dia diperkenalkan dengan syarikat ejen hartanah itu pada Januari lalu oleh seorang kenalan yang kononnya boleh menawarkan pinjaman bercagar ketika dia memerlukan sedikit wang tambahan.
“Saya hanya meminjam RM50,000, itu pun tidak penuh cuma peroleh RM49,830 setelah mencagarkan rumah yang bernilai RM300,000.
“Saya pinjam 15 Januari dan pada 21 Januari saya terkejut apabila mendapati rumah saya itu diiklankan dalam satu laman web untuk dijual,” katanya ketika ditemui di pejabat Persatuan Pengguna Kedah (Cake) di sini hari ini.
Dalam pada itu menurut Setiausaha Cake, Mohamad Yusrizal Yusoff, pihaknya percaya syarikat berkenaan memperdaya mangsa dengan modus operandi licik termasuk memalsukan dokumen perjanjian mereka.
“Cake melalui peguam kami, Zunun & Co. akan membantu dari segi guaman termasuk menyaman syarikat berkenaan untuk mendapatkan semula rumah mereka yang dipindah milik kepada orang lain tanpa pengetahuan dan kebenaran mereka,” katanya. – K! ONLINE


Nama Najib tiada dalam laporan polis Khairuddin – Habibi
Oleh NORLIZAH ABAS

28 April 2021, 5:19 pm
KUALA LUMPUR – Mahkamah Tinggi di sini hari ini diberitahu, bekas Penyelaras Parlimen Jasin Pakatan Harapan (PH), Datuk Seri Khairuddin Abu Hassan tidak menamakan Datuk Seri Najib Tun Razak atau mana-mana individu dalam laporan polis yang dibuatnya mengaitkan kepincangan pentadbiran kewangan syarikat 1Malaysia Development Berhad (1MDB).
Bekas Timbalan Ketua Polis Daerah Dang Wangi, Asisten Komisioner Habibi Majinji, 46, berkata, Khairuddin sebaliknya mahukan pihak polis membuat siasatan menyeluruh terhadap kakitangan, pegawai, personaliti dan mana-mana syarikat yang terlibat dalam urusniaga yang meragukan dengan 1MDB.
Beliau yang kini berjawatan ACP Pengurusan di Ibu Pejabat Polis Kontinjen (IPK) Sabah berkata demikian ketika diminta merujuk laporan polis yang dibuat oleh Khairuddin pada 12 Disember 2014 di Ibu Pejabat Polis Daerah Dang Wangi di sini.
Habibi merupakan pegawai polis yang menandatangani permohonan pelanjutan penahanan Khairuddin selama 28 hari di bawah Akta Kesalahan Keselamatan (Langkah-Langkah Khas) 2012 (SOSMA).
Mahkamah sedang mendengar perbicaraan kes saman Khairuddin selaku plaintif terhadap bekas Ketua Polis Negara, Tan Sri Khalid Abu Bakar; bekas Peguam Negara, Tan Sri Mohamed Apandi Ali dan enam lagi berhubung penahanan dan pendakwaannya di bawah SOSMA.
Ketika ditanya oleh peguam Mohamed Haniff Khatri Abdulla yang mewakili Khairuddin, Habibi bersetuju laporan itu dibuat berdasarkan laporan media dalam dan luar negara serta blog yang
mendakwa berlaku kepincangan dalam sistem peminjaman dan perbelanjaan dana 1MDB.

Plaintif dalam laporan itu mendakwa setakat bulan Mac 2014, 1MDB memikul bebanan hutang berjumlah RM41.9 bilion yang boleh membawa kepada risiko kebangkrapan.
Menjawab soalan Mohamed Haniff  pada sesi pemeriksaan balas, Habibi yang merupakan saksi pihak defendan bersetuju bahawa siasatan awal turut dilakukan terhadap laporan tersebut.
Ujar Habibi, isu 1MDB turut menarik perhatian Peguam Negara ketika itu, Tan Sri Abdul Gani Patail sehingga beliau menubuhkan satu jawatan kuasa khas bagi menjalankan siasatan tanpa merujuk kepada mana-mana pihak.
Habibi bersetuju dengan soalan Mohamed Haniff bahawa bekas Perdana Menteri sebaliknya `melompat’ dengan menyatakan tuduhan terhadap beliau berniat jahat dan liar untuk memburukkan kerajaan dan menjatuhkan keyakinan luar terhadap ekonomi Malaysia.
Menjawab soalan lain peguam, Habibi berkata beliau tidak mengetahui terdapat gangguan dalam proses siasatan berhubung laporan polis yang dibuat oleh Khairuddin.
Ketika ditanya oleh Mohamed Haniff, Habibi bersetuju Khairuddin sangsi dengan ketelusan siasatan itu menyebabkannya ke luar negara agar pihak berkuasa negara Eropah mengambil tindakan terhadap laporannya.
Turut dinamakan sebagai defendan-defendan dalam saman itu ialah Asisten Suprintendan Wan Aeidil Wan Abdullah dan Asisten Suprintendan C. Muniandy, Suprintendan Habibi Majinji dan Khalid
yang dinamakan sebagai defendan pertama hingga keempat.
Turut dinamakan sebagai defendan kelima hingga kelapan ialah Timbalan Pendakwa Raya, Datuk Masri Mohd Daud; Peguam Kanan Persekutuan, Awang Armadajaya Awang Mahmud, Mohamed Apandi dan Kerajaan Malaysia.
Oleh itu, plaintif menuntut ganti rugi am berjumlah RM5.23 juta, ganti rugi teladan sebanyak RM2.6 juta dan ganti rugi berpanjangan sebanyak RM1 juta, ganti rugi teruk yang tidak dinyatakan jumlahnya, kos dan relief lain yang difikirkan sesuai oleh mahkamah.
Perbicaraan di hadapan Pesuruhjaya Kehakiman Quay Chew Soon bersambung pada tarikh lain yang akan ditetapkan. – K! ONLINE


Steven Sim perjelas isu tular bantu penghantar makanan
Oleh ISWAN SHAFIQ ISA

28 April 2021, 6:06 pm
SEBERANG PERAI – Selepas hampir dua minggu isu pemberian motosikal kepada seorang penghantar makanan tular di media sosial, Ahli Parlimen Bukit Mertajam, Steven Sim Chee Keong akhirnya tampil memberi penjelasan hari ini.
Menurut Steven, dia terpaksa merahsiakan identiti Anas Hazmi Ahmad, 22, sebelum ini atas permintaan lelaki itu yang enggan isu berkenaan dipolitikkan.
“Saya sebenarnya memilih untuk tidak mahu menjawab (isu pemberian motosikal) sebelum ini, namun terpaksa berbuat demikian sekarang kerana fitnah ini semakin melampau.
“Saya hanya menghormati penerima bantuan (Anas Hazmi) yang tidak mahu identitinya didedahkan kepada umum, tapi saya pula difitnah macam-macam,” katanya pada sidang akhbar di pejabatnya di Bukit Mertajam yang turut dihadiri oleh Anas Hazmi.
Isu pemberian motosikal itu tular selepas beberapa media dan netizen mendakwa gagal menjejaki Anas Hazmi yang diperkenalkan sebagai Mohamad oleh Sim menerusi beberapa hantaran di laman Facebook beliau sebelum ini.
Seorang pensyarah kanan Universiti Utara Malaysia (UUM), Dr. Kamarul Zaman Yusoff yang tampil menawarkan wang tunai sebanyak RM2,000 kepada sesiapa yang boleh memberikannya maklumat lanjut tentang pemuda berkenaan sehingga isu itu semakin panas.

Mengulas lanjut, Steven berkata, beliau hanya memperuntukkan sekitar RM4,000 untuk membeli motosikal jenis Honda Dash 125 kepada Anas Hazmi dan wang selebihnya disumbangkan oleh penderma lain yang enggan dikenali.
Justeru, beliau berkata berasa hairan bagaimana ada pihak yang memuat naik geran motosikal palsu di Facebook yang kononnya dimiliki oleh seorang lelaki berbangsa Cina susulan pembelian motosikal berkenaan.
Pada masa sama, beliau juga mendakwa agak hairan apabila isu Anas Hazmi gagal ‘dijejaki’ timbul sedangkan pemuda tersebut turut dihampiri oleh pemimpin politik lain untuk menghulurkan bantuan selepas isu berkenaan tular.
“Saya adalah ahli Parlimen dan sekarang Parlimen tak boleh bersidang. Jadi, saya melakukan kerja saya dengan memberi bantuan.
“Tapi apabila saya beri bantuan, ini pula yang terjadi. Saya tidak pernah menyerang mana-mana parti politik, tak pernah sebut kerajaan gagal atau parti mana gagal. Jadi, mereka bukan mahu mencari kebenaran, namun, mencari peluang untuk menyerang saya sahaja,” katanya.
Dalam pada itu, Anas Hazmi juga mendakwa terkesan dengan pelbagai tohmahan yang dilemparkan terhadap dia dan Sim sehingga kini.
“Saya terkilan kerana ada pihak yang sanggup tawarkan wang sebanyak RM2,000 seperti saya seorang penjenayah sedangkan saya tak buat apa-apa pun terhadap mereka,” katanya. – K! ONLINE


Kakitangan, pesara kerajaan Melaka akhirnya dapat ‘duit raya’
Oleh DIYANATUL ATIQAH ZAKARYA

28 April 2021, 5:40 pm
MELAKA – Kerajaan negeri hari ini mengumumkan akan memberikan Bantuan Khas Kewangan Aidilfitri sebanyak setengah bulan gaji atau minima RM1,000 kepada penjawat awam dan RM250 buat pesara kerajaan.
Ketua Menteri Melaka, Datuk Seri Sulaiman Md. Ali berkata, ‘duit raya’ itu akan diberikan kepada 5,169 penjawat awam termasuk kakitangan kontrak dan pekerja petugas harian (PSH).
Katanya, bantuan khas itu akan diberikan pada 6 Mei ini bersama-sama pembayaran gaji penjawat awam atau sebelum raya bagi membantu meringankan beban golongan berkenaan membuat persiapan menyambut Hari Raya Aidilfitri.
“Keputusan ini dibuat setelah memperhalusi kebolehupayaan kerajaan negeri dan seikhlasnya yang boleh diberikan kepada penjawat awam yang selama ini menjadi tulang belakang kepada kerajaan yang memerintah.
“Syukur Alhamdulillah ia melegakan saya dan barisan Pengerusi Jawatankuasa,” katanya ketika ditemui pada sidang akhbar khas selepas mempengerusikan Mesyuarat Exco di Kompleks Seri Negeri, di Ayer Keroh, di sini hari ini.
Turut hadir ialah Setiausaha Kerajaan Negeri, Datuk Seri Hasim Hasan dan Pegawai Kewangan Negeri, Datuk Zaidi Johari.

Mengulas lanjut Sulaiman berkata, pemberian bantuan khas itu juga adalah bukti kerajaan negeri prihatin terhadap nasib rakyat Melaka khususnya penjawat awam yang turut terkesan akibat pandemik Covid-19.
“Semoga pemberian ini dapat memberikan motivasi dan komitmen penjawat awam di negeri ini,” katanya.
Pada Ahad lalu, Sulaiman memaklumkan kerajaan negeri tidak dapat memberikan bantuan khas kewangan sempena Hari Raya Aidilfitri seperti yang diumumkan oleh kerajaan pusat pada 22 April lalu.
Beliau menjelaskan keadaan itu disebabkan kedudukan kewangan negeri yang terus menyusut atas pelbagai faktor disebabkan pandemik Covid-19, termasuklah kekurangan kemasukan pelaburan asing. – K! ONLINE


Malaysia teliti vaksin jenis semburan hidung
Oleh MOHD. HUSNI MOHD. NOOR

28 April 2021, 5:11 pm
PUTRAJAYA – Malaysia bersedia untuk menilai semua jenis calon vaksin baharu yang dibangunkan di seluruh dunia termasuk jenis semburan hidung (nasal spray).
Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar berkata, buat masa ini, Malaysia sudah mempunyai bekalan vaksin mencukupi bagi keperluan 110 peratus populasi.
“Bagaimanapun, jika kemudian kita membuat keputusan bahawa pandemik menjadi endamik dan akan kekal, sudah tentu perlu ada perolehan vaksin untuk jangka masa panjang.
“Buat masa ini, keperluan kita sudah cukup untuk mencapai komuniti kelompok seperti yang disasarkan akhir tahun ini,” katanya pada sidang akhbar perkembangan PICK di sini hari ini.
Mengulas mengenai kelonggaran diberikan Amerika Syarikat (AS) kepada warganya untuk membuka pelitup muka selepas mencapai 40 peratus imunisasi kelompok, Khairy Jamaluddin berkata, Malaysia perlu melihat beberapa perkara terlebih dahulu sebelum kelonggaran itu diberikan.
Menurutnya, pihaknya terpaksa melihat bukan hanya kepada kadar vaksinasi tetapi melihat kepada kadar jangkitan.

“Kita kena berhati-hati dalam menilai data berkenaan kerana vaksin bukannya 100 peratus berkesan.
“Saya percaya pakar di Kementerian Kesihatan (KKM) akan membuat keputusan dan mengesyorkan kepada Jawatankuasa Khas Jaminan Bekalan Vaksin (JKJAV) mengenai kelonggaran ini untuk diusulkan kepada Majlis Keselamatan Negara (MKN),” katanya.
Sebelum ini, Pusat Kawalan Penyakit (CDC) AS memberitahu kelonggaran tidak memakai pelitup muka ketika berada di kawasan terbuka diberikan kepada rakyat AS yang sudah menerima dos lengkap vaksin. – K! ONLINE


KJ nafi dakwaan beri vaksin pada pekerja Genting Group
Oleh NUR HUDA MUSA

28 April 2021, 5:58 pm
PETALING JAYA – Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar menafikan pernah mengeluarkan apa-apa arahan pemberian vaksin Covid-19 kepada sejumlah pekerja syarikat Genting Group seperti yang didakwa di media sosial.
Beliau dalam satu kenyataan berkata, penetapan kumpulan penerima vaksin Fasa 1 PICK adalah mengikut Garis Panduan Penetapan Senarai Petugas Barisan Hadapan seperti yang telah dikeluarkan oleh Jawatankuasa Akses Bekalan Vaksin Covid-19 (JKJAV) pada 1 Mac 2021.
“Semasa tempoh pelaksanaan Fasa 1 PICK, janji temu vaksinasi diuruskan oleh Badan Bertindak Imunisasi Covid-19 (CITF) Negeri mengikut senarai yang turut disediakan di peringkat negeri.
“Bagaimanapun, terdapat beberapa buah negeri yang beranggapan mereka boleh mula memberikan vaksinasi kepada kumpulan penerima lain apabila selesai menjalankan vaksinasi kepada penerima Fasa 1,” katanya di sini hari ini.

Tangkap layar dakwaan tersebut yang tular di media sosial.
Katanya, bagi kes di Pahang, CITF negeri telah membuat keputusan untuk memberikan vaksin kepada pekerja-pekerja di sektor pelancongan melibatkan 56 buah hotel di Kuantan, Genting Highlands Cameron Highlands, Jerantut, Raub, Mentakab, Bentong, Bukit Tinggi dan Bukit Fraser.
“Keputusan pemberian ini dibuat apabila negeri Pahang telah selesai memberikan vaksinasi dos pertama (Sementara menunggu selang masa bagi dos kedua) kepada semua penerima yang tersenarai dalam kumpulan keutamaan Fasa 1.

“CITF Persekutuan hanya mengetahui tentang keputusan negeri ini selepas mereka memulakan vaksinasi kepada kumpulan tersebut,” jelasnya.
Susulan itu Khairy Jamaluddin berkata, beliau telah menulis surat kepada kerajaan negeri Pahang pada 12 April 2021 bahawa keputusan untuk menyenaraikan kumpulan awal penerima vaksin adalah di bawah bidang selia JKJAV.
Terdahulu, tular di media sosial apabila ada individu mendakwa seramai 1,500 orang pekerja di Genting Highlands telah menerima vaksin di atas arahan Khairy Jamaluddin. – K! ONLINE


Harga RON95, RON97 kekal
Oleh NOR IDAYU BOSRO

28 April 2021, 5:13 pm
PUTRAJAYA – Harga runcit petrol RON95 dan RON97 masing-masing kekal pada paras RM2.05 dan RM2.58 seliter bagi tempoh bermula tengah malam ini sehingga 5 Mei depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga pasaran sebenar bagi kedua-dua produk meningkat lebih 10 sen melebihi harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


Awan menyerupai kapal KRI Nanggala-402 dilihat di perairan Bali
Oleh KOSMO!

28 April 2021, 5:38 pm
JAKARTA – Sebuah video yang memaparkan kejadian awan yang kelihatan seperti kapal selam KRI Nanggala-402 tular di media sosial hingga menjadi perhatian netizen, lapor laman berita Detik.com hari ini.
Awan yang muncul di kaki langit laut sebuah perkampungan di Denpasar, Bali itu berjaya dirakam seorang lelaki yang pada ketika itu sedang menikmati pemandangan matahari terbit.
“Kelihatan seperti kapal selam KRI Nanggala-402,” tulis Arik Andrawan dalam video yang dimuat naik itu.
Menurut Arik, dia dan rakannya pada ketika itu sedang leka menikmati pemandangan matahari terbit pada pukul 5 pagi sebelum awan yang mirip kapal selam itu muncul.
“Video itu dirakam tanpa sengaja ketika saya sedang merakam video untuk dimuat naik ke Instagram.
“Namun, awan itu hanya muncul dalam beberapa minit sebelum ia hilang begitu sahaja.

“Saya kemudiannya memuat naik video tersebut di WhatsApp dan TikTok. Ternyata, ramai yang memberi komen bahawa awan itu mirip kapal selam KRI Nanggala-402,” ujarnya.
Sementara itu, Jabatan Meteorologi, Klimatologi dan Geofizik (BMKG) Indonesia ketika diminta mengulas mengenai kejadian itu berkata, awan yang menyerupai kapal selam itu sebenarnya adalah jenis kumulus.
“Itu merupakan awan rendah jenis kumulus. Awan tersebut sering terbentuk, namun mungkin hanya kebetulan berbentuk seperti kapal selam,” ujar Ketua Bahagian Data dan Maklumat Pusat, BMKG Wilayah III Denpasar, Iman Faturahman.
Awan kumulus terbentuk hasil daripada proses pengewapan air yang kemudiannya dibawa angin dan saling berkumpul di kawasan tertentu. – Agensi


Pengurus kedai kopi pula dikompaun RM50,000
Oleh YATIMIN ABDULLAH

28 April 2021, 5:44 pm
KOTA BHARU – Seorang pengurus di sebuah cawangan kedai kopi, Naskeen Coffee di Troika Golden Triangle di sini tidak lena tidur selepas dia dikompaun sebanyak RM50,000 ketika sedang bekerja di premis berkenaan minggu lalu.
Ammar Aiman Mat Yusof,23, berkata, dia menerima kompaun itu pada 21 April lalu selepas polis mendapati tempat dia bekerja itu tidak mengawal kemasukan pelanggan, tiada mengimbas suhu, tiada imbasan kod aplikasi MySejahtera dan membenarkan pelanggan minum di meja.
Menurutnya, sejak menerima notis itu hidupnya menjadi tidak tenang setiap kali memikirkan jumlah bayaran yang perlu dilunaskan.
“Jumlah itu sangat banyak. Sekiranya diberikan potongan sebanyak 50 peratus sekali pun, berkemungkinan besar saya masih tidak mampu untuk melunaskan bayaran itu.
“Sejujurnya, saya amat terkilan dengan tindakan itu kerana polis mengeluarkan notis tersebut tanpa budi bicara dan menyelidik keadaan sebenar secara terperinci,” katanya ketika ditemui pemberita di pejabat Naskeen Coffee, Pasir Tumboh di sini hari ini.
Ammar Aiman memberitahu, semasa kejadian, dua orang pelanggan lelaki yang merupakan adik-beradik sedang menunggu tempahan makanan mereka siap sambil duduk di kerusi dalam keadaan penjarakan fizikal.

Katanya, bagaimanapun, pelanggan tersebut telah minum air yang telah dipesan terlebih dahulu semasa menunggu makanannya siap.
“Pada pukul 9.30 malam, anggota polis tiba dan menyuruh pelanggan terbabit kekal di tempat duduk asal sebelum bertanya sama ada mereka menggunakan aplikasi
MySejahtera atau tidak.
“Kedua-dua pelanggan itu, mengakui mereka tidak mengimbas kod MySejahtera tetapi mereka menulis kedatangan dalam buku log. Bagaimanapun, polis tetap mengeluarkan satu notis kompaun sebanyak RM1,500 kepada salah seorang daripada mereka,” ujarnya.
Sementara itu, pemilik Naskeen Coffee Nazif Abdul Aziz berkata, pihaknya sudah mengemukakan rayuan kepada Kementerian Kesihatan (KKM) untuk pengurangan kompaun yang dikenakan terhadap kakitangannya itu.
Katanya, dia tidak akan lepas tangan kompaun yang dikenakan terhadap Ammar Aiman dan akan berusaha membantu kakitangannya itu.
Tambahnya, dia berharap rayuan kepada KKM itu diterima kerana perlu memikirkan bayaran gaji seramai 160 orang kakitangan lain yang sedang bertugas di rangkaian Naskeen Coffee yang lain ketika ini. – K! ONLINE


Fitnah: aktivis diperintah bayar ganti rugi RM150,000 pada Mufti Perlis
Oleh NUZULSHAM SHAMSUDDIN

28 April 2021, 5:53 pm
SHAH ALAM – Mahkamah Sesyen di sini hari ini memerintahkan seorang aktivis T. Arunakirinathan membayar ganti rugi saman fitnah RM150,000 kepada Mufti Perlis, Datuk Dr. Mohd. Asri Zainul Abidin berhubung dua hantaran yang dibuat dalam laman sosial facebook tiga tahun lalu.
Peguam Meor Amir Meor Omar Baki yang mewakili Mohd. Asri ketika dihubungi berkata,  Hakim Datuk Ishak Bakri membuat keputusan itu selepas membenarkan tuntutan saman yang dikemukakan Mohd. Asri selaku plaintif terhadap Arunakirinathan selaku defendan.
Mahkamah juga mengarahkan defendan untuk membuat permohonan maaf secara terbuka kepada plaintif secara bertulis di dalam akhbar utama pilihan plaintif dan melalui Facebook milik defendan selain kos sebanyak RM20,000 dibayar kepada plaintif.
“Selain itu, defendan juga perlu menarik balik kedua-dua posting yang memfitnah tersebut termasuk mana-mana posting yang memetik plaintif secara langsung atau tidak langsung,” kata peguam itu.
Pada masa sama, mahkamah turut membenarkan suatu injuksi kekal bagi menghalang defendan daripada bercakap, menerbit, menghasut bagi tujuan penerbitan atau menyebabkan penerbitan sebarang posting memfitnah yang merujuk plaintif sama ada lisan atau secara bertulis.
Dalam prosiding itu, selain Meor Amir, turut mewakili Mohd. Asri peguam Nur Anis Abdul Rani.

Plaintif memfailkan saman fitnah itu pada 25 Februari 2019 selepas defendan didakwa membuat dua hantaran memfitnah masing-masing pada 26 dan 27 November 2018.
Dalam dua hantaran itu, defendan antara lain mendakwa bahawa plaintif adalah ingin menghancurkan kuil-kuil dan terlibat dengan penculikan seorang pastor. – K! ONLINE


Kes harian cecah angka melebihi 3,000
Oleh SITI A'ISYAH SUKAIMI

28 April 2021, 6:03 pm
PUTRAJAYA – Kes baharu hari ini kembali mencecah angka melebihi 3,000 dengan 3,142 kes, menjadikan jumlah kes positif Covid-19 sebanyak 401,593 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 1,019 kes, diikuti oleh Kelantan sebanyak 523 kes dan Kuala Lumpur sebanyak 440 kes.
“Seterusnya, Sarawak (416 kes), Johor (194 kes), Kedah (120 kes), Pulau Pinang (98 kes), Sabah (87 kes), Perak (69 kes), Negeri Sembilan (61 kes), Melaka (42 kes) dan Terengganu (40 kes).
“Selain itu, Pahang (15 kes), Putrajaya (13 kes), Labuan (empat kes) dan Perlis (satu kes),” katanya dalam ciapan Twitter di sini hari ini. – K! ONLINE


Polis rampas 304 peket dadah dalam bungkusan minuman
Oleh ASLIZA MUSA

28 April 2021, 4:39 pm
IPOH- Polis menahan seorang lelaki dan merampas 304 peket minuman teh berperisa buah yang dicampur dengan serbuk disyaki dadah dalam serbuan di Kawasan Rehat dan Rawat (R&R) Gunung Semanggol di Bagan Serai, semalam.
Difahamkan, serbuk tersebut merupakan campuran dadah jenis syabu, ekstasi dan ketamin.
Ketua Polis Perak, Datuk Mior Faridalathrash Wahid berkata, suspek berusia 33 tahun itu ditahan sepasukan pegawai dan anggota daripada Jabatan Siasatan Jenayah Narkotik (JSJN) Ibu Pejabat Polis Kontinjen Perak pada pukul 6.10 petang.
Katanya, pemeriksaan ke atas suspek menjumpai 304 paket plastik pelbagai warna disyaki mengandungi dadah dengan anggaran berat 6,802 gram.
“Dadah yang dirampas itu dianggarkan bernilai RM121,600 dan dalam serbuan itu kita turut menyita Perodua Myvi yang disiasat di bawah Akta Pelucutan Harta 1988.
“Suspek yang ditahan dibawa balik ke Ibu Pejabat Polis Daerah (IPD) Kerian untuk siasatan mengikut Seksyen 39B Akta Dadah Berbahaya 1952,” katanya.

Tambah beliau, siasatan mendapati suspek mempunyai dua rekod kesalahan lampau bersabit dadah dan direman tujuh hari sehingga 4 Mei ini. -K! ONLINE


Pemberian komputer riba untuk PdPR telah bermula
Oleh NUR HUDA MUSA

28 April 2021, 4:36 pm
KUALA LUMPUR – Kementerian Pendidian Malaysia (KPM) memaklumkan pemberian bantuan komputer riba seperti yang dijanjikan dalam Belanjawan 2021 telah bermula dan proses berjalan dengan baik.
Menterinya, Datuk Dr. Radzi Jidin berkata, sehingga kini kira-kira 13,000 unit komputer riba telah disampaikan kepada penerimanya bagi sesi Pengajaran dan Pembelajaran di Rumah (PdPR).
“Perkembangan pemberian komputer riba telah bermula dan proses berjalan dengan baik dan akan diteruskan untuk pemberian seterusnya,” katanya ketika sesi soal jawab sidang akhbas khas KPM di sini hari ini.
Dalam pada itu, Radzi memaklumkan KPM akan mengumumkan satu prosedur operasi standard (SOP) lengkap berkaitan status pelajar-pelajar di sekolah berasrama pada ketika ini untuk pulang ke rumah masing-masing dalam masa terdekat. -K! ONLINE


Ugut pukul ibu guna besi
Oleh MOHD YUNUS YAKKUB

28 April 2021, 4:20 pm
KLANG – Niat baik seorang ibu ingin meleraikan pertengkaran dua anaknya di dalam rumah mereka dibalas dengan ugutan pukul menggunakan sebatang besi oleh salah seorang daripadanya dalam kejadian di Taman Sri Kerayong, Kapar di sini semalam.
Pertengkaran mulut dikatakan berlaku kira-kira pukul 12.30 tengah hari dipercayai berpunca selepas suspek berusia 41 tahun yang juga penagih dadah naik angin selepas ditanya mengenai keberadaan kotak perkakas rumah mereka oleh abang sulungnya.
Ketua Polis Daerah Klang Utara, Asisten Komisoner Nurulhuda Mohd. Salleh berkata, mangsa berusia 64 tahun telah menyuruh anak sulungnya itu keluar daripada rumah bagi mengelakkan pertengkaran berlarutan.
Katanya, suspek yang memegang sebatang besi kemudiannya naik berang dan menyatakan mahu memukul ibunya.
“Siasatan mendapati suspek kerap mengamuk sekiranya ditegur sehingga ibunya berasa bimbang dengan keselamatan diri dan anak-anaknya lain.
“Polis yang menerima maklumat kemudiannya berjaya menahan suspek di bahagian dapur rumah keluarga tersebut kira-kira pukul 12.45 tengah hari,” katanya dalam kenyataan di sini hari ini.

Kata Nurulhuda, suspek yang mengaku melakukan ugutan untuk memukul ibunya itu turut menyerahkan serbuk putih disyaki heroin seberat 1.1 gram dalam milikannya.
Ujar beliau, ujian air kencing mendapati suspek positif dadah jenis heroin dan mempunyai empat rekod jenayah berkaitan dadah.
Kosmo! difahamkan suspek yang merupakan anak kedua daripada empat beradik itu telah menagih dadah selama lima tahun.
“Suspek kini direman selama tiga hari dan kes disiasat mengikut Seksyen 506 Kanun Keseksaan dan Akta Dadah Berbahaya 1952.
“Kertas siasatan dirujuk kepada pejabat Timbalan Pendakwa Raya dalam masa terdekat,” jelasnya. -K!ONLINE


KJ perjelas pecahan peruntukan RM70 juta
Oleh NOR IDAYU BOSRO

28 April 2021, 5:07 pm
PUTRAJAYA – Peruntukan sebanyak RM70 juta bagi item Integrasi Data dan Sistem Janji Temu dalam pelaksanaan Program Imunisasi Covid-19 Kebangsaan (PICK) yang dijelaskan sebelum ini antara lain bagi memudahkan proses pendaftaran penerima vaksin.
Menteri Penyelaras PICK, Khairy Jamaluddin Abu Bakar berkata, pelaksanaannya juga bagi tujuan pemantauan bekalan vaksin daripada penerimaan sehingga selesai vaksinasi dos lengkap di setiap Pusat Pemberian Vaksin (PPV).
Beliau berkata, antara sistem yang akan dibangunkan adalah pengurusan dan pemantauan pencapaian PICK, pembangunan dashboard pelaporan harian selain integrasi sistem bagi menghubungkan pangkalan data MySejahtera dengan sistem sedia ada farmasi Kementerian Kesihatan.
Menurutnya, pembangunan sistem itu meliputi sistem Chatbot, laman portal pendaftaran vaksin, sistem pengesanan pendaftaran dan vaksinasi serta pembangunan perkhidmatan Google Map di dalam MySejahtera.
“Ia juga melibatkan pembangunan sistem pemantauan genomik dan imunisasi, perolehan sistem pengurusan Queue Mobile untuk PPV,  integrasi sistem pasport digital dalam MySejahtera serta sistem pengurusan logistik dan rangkaian penghantaran vaksin.
“Di samping itu, sistem itu juga melibatkan pengendalian pusat panggilan berpusat di CITF, sistem MyVAC (Malaysian Vaccine Support Volunteers) bagi pengurusan mobilisasi sukarelawan dalam pelaksanaan program dan penghantaran khidmat pesanan ringkas (SMS) dan panggilan telefon bagi peringatan vaksinasi antara lima hingga 10 kali peringatan bagi setiap orang,” katanya dalam kenyataan hari ini.

Khairy Jamaluddin berkata, PICK akan berlangsung sepanjang tahun ini yang pastinya memerlukan sejumlah peruntukan yang mencukupi bagi membolehkan ia dilaksanakan dengan sempurna dan tersusun.
“Justeru, tidak timbul persoalan yang mendakwa seolah-olah peruntukan yang dibelanjakan adalah tidak berhemah,” katanya.
Beliau sekali lagi menegaskan bahawa jumlah peruntukan keseluruhan RM5 bilion itu termasuklah bagi setiap perkara/item yang disenaraikan adalah had siling yang ditetapkan oleh Kementerian Kewangan.
“Walaupun jumlah akhir perbelanjaan masih belum muktamad tetapi ia tidak boleh melebihi paras siling yang telah ditetapkan,” katanya.
Kosmo! hari ini melaporkan dana RM5 bilion yang diperuntukkan PICK sudah mengambil kira kos pemberian vaksin untuk golongan remaja dan stok penimbal. – K! ONLINE


India dilanda gempa kuat
Oleh KOSMO!

28 April 2021, 3:44 pm
NEW DELHI – Gempa bumi kuat melanda Assam di timur laut India berlaku awal hari ini, menyebabkan retakan pada bangunan dan orang ramai berlari lintang pukang untuk menyelamatkan diri.
Setakat ini, tiada kematian dilaporkan.
Pusat Geologi Amerika Syarikat (AS) berkata, gempa bumi berukuran 6.0 magnitud itu dikesan di kawasan berbukit di negeri Assam, berhampiran sempadan India dengan Bhutan.
Gegaran dan gempa susulan dapat dirasai beratus-ratus kilometer dari utara Bengal dan juga di Bhutan dan Bangladesh.
Gempa itu turut menjejaskan Tezpur, bandar dengan 100,000 penduduk yang terletak kira-kira 45 kilometer dari pusat gempa.
“Ia berlaku lebih daripada 20 saat dan kami sangat takut.

“Dinding bergegar ketika kami sedang melarikan diri ke tingkat bawah dan jalan raya juga bergerak, semua orang sedang terkejut,” kata seorang penduduk Tezpur, Swati Dey kepada AFP.
Menteri Kesihatan Assam, Himanta Biswa Sarma menrusi satu ciapan di akaun Twitter memuat naik foto dinding yang rosak di bangunan Guwahati beberapa minit selepas gegeran itu.
Perdana Menteri India, Narendra Modi berkata beliau telah bercakap dengan pihak berkuasa negeri dan berjanji akan memberikan bantuan daripada kerajaan pusat.
Wilayah Himalaya terkenal dengan gempa bumi besar yang berlaku setiap tahun.
Satu gempa bumi pada tahun 1950 mengorbankan 4,800 individu di Assam dan Tibet. -AFP


Lamborghini terbakar, tiga sekeluarga selamat
Oleh NIK SUKRY RAMLI

28 April 2021, 3:48 pm
KUANTAN – Sebuah kenderaan mewah jenis Lamborghini dinaiki tiga sekeluarga musnah terbakar selepas terbabit dalam kemalangan di Kilometer 178.1, Lebuhraya Pantai Timur 1 (LPT1), dekat sini, lewat petang semalam.
Difahamkan kenderaan dipandu lelaki berusia 28 tahun itu sedang menghala ke Terengganu sebelum dipercayai terbabas dan terbakar di lokasi berkenaan.
Ketua Balai Bomba dan Penyelamat Maran, Samsul Effendi Sulaiman berkata, mangsa bersama isteri dan seorang anak berjaya menyelamatkan diri dengan keluar dari kenderaan itu sebelum ia terbakar.
“Kemalangan ini dilaporkan jam 6.16 petang (semalam) membabitkan sebuah kenderaan jenis Lamborghini dan ketika kejadian, pemandu berusia 28 tahun, isteri dan seorang anak mereka sempat menyelamatkan diri.
“Kenderaan itu dipercayai terbabas ketika tiba di lokasi kejadian sebelum terbakar.
“Susulan daripada maklumat diterima, sembilan anggota dari BBP Maran bersama jentera dan ambulan ke lokasi untuk operasi menyelamat,” katanya ketika dihubungi di sini hari ini.

Samsul Effendi berkata, pegawai dan anggota bomba cuba memadamkan kebakaran kenderaan mewah itu, namun gagal berikutan api marak terlalu cepat menyaksikan kereta terbabit musnah sepenuhnya.-K! ONLINE


Kawasan digondol tanah milik persendirian
Oleh ABDUL RASHID ABDUL RAHMAN

28 April 2021, 4:14 pm
KUANTAN – Kawasan hutan yang digondolkan bersebelahan Pejabat Hutan Daerah Kuantan merupakan tanah milik persendirian dan bukannya kawasan Hutan Simpan Kekal (HSK) seperti didakwa dan ditularkan sesetengah pihak.
Pengarah Jabatan Perhutanan Negeri, Datuk Mohd. Hizamri Mohd. Yassin berkata, kawasan diviralkan merupakan dua lot tanah milik persendirian seluas 20 hektar yang terletak di luar kawasan Hutan Simpan Kekal Bukit Galing.
Beliau memberitahu bagaimanapun beberapa aktiviti penguatkuasaan telah turut dilakukan di kawasan tersebut pada Jun 2016 atas beberapa kesalahan yang dikenalpasti.
“Jabatan telah menahan kerja projek memecah batu granit di kawasan ini pada 2016 kerana ketika projek ini dijalankan pejabat mendapati pihak kontraktor telah melakukan kerosakan pada tanda cat sempadan Hutan simpan Bukit Galing.
“Kemudian pada 21 Jun 2017 sekali lagi pejabat ini telah menahan kerja-kerja yang dilakukan oleh pihak kontraktor di kawasan yang sama kerana telah melakukan kesalahan membuang sisa tanah dan melonggok tanah dalam HSK, menggali kolam takungan air dalam HSK, merosakkan tanda sempadan HSK dan juga memasuki kawasan HSK tanpa kebenaran,”katanya di sini hari ini.
Hari ini tular dalam media sosial gambar pejabat Hutan Daerah Kuantan yang berlatarbelakangkan kawasan hutan digondol selain gambar kawasan hutan yang digondol.

Susulan itu ia mendapat pelbagai komen daripada netizen termasuk yang menyalahkan pihak berkuasa dan meminta penguatkuasaan dilakukan segera.
Menurut Mohd. Hizamri selepas daripada aktiviti penguatkuasaan tersebut pihak kontraktor tidak lagi menjalankan kerja-kerja memecah batu atau meratakan tanah di kawasan tersebut.
Katanya, susulan itu juga pihaknya telah mencadangkan Kerajaan Negeri menjadikan kawasan yang telah digondolkan tersebut sebagai kawasan Hutan Simpanan Kekal.
“Dengan dijadikan hutan simpan kawasan ini boleh diuruskan dengan lebih baik seperti dilaksanakan kerja-kerja tanaman semula kawasan yang telah digondolkan ini dan seterusnya dapat memulihkan semula kawasan ini daripada berlakunya hakisan serta bencana lain,”ujarnya.-K! ONLINE


Kedah umum bantuan khas Aidilfitri RM1,000
Oleh MOHD. RAFIE AZIMI

28 April 2021, 3:50 pm
ALOR SETAR – Kerajaan Negeri Kedah mengumumkan pemberian bantuan khas sempena Aidilfitri berjumlah RM1,000 kepada semua pegawai dan kakitangan awam negeri.
Menteri Besar, Muhammad Sanusi Md. Nor berkata, pemberian tersebut bakal memberi manfaat kepada seramai 5,300 pegawai dan kakitangan awam negeri termasuk pekerja kontrak serta mereka yang bercuti separuh atau tanpa gaji.
“Secara keseluruhannya, pemberian bantuan khas ini melibatkan perbelanjaan berjumlah RM5.3 juta dengan pembayaran akan dibuat sebelum ketibaan 1 Syawal.
“Pemberian ini mengambil kira kutipan hasil kerajaan negeri untuk suku pertama 2021 yang agak baik berbanding tempoh sama tahun lepas, justeru ini merupakan penghargaan terhadap kerja keras yang diberikan kakitangan kerajaan negeri,” katanya.
Beliau berkata demikian dalam sidang akhbar selepas mempengerusikan Mesyuarat Exco di Wisma Darul Aman di sini hari ini. – K! ONLINE


Data dan laporan analisis kes harian Covid-19 sahih
Oleh MOHD. HUSNI MOHD. NOOR

28 April 2021, 4:16 pm
PUTRAJAYA – Semua data kes Covid-19 dan laporan analisis harian yang dikeluarkan Kementerian Kesihatan (KKM) adalah data yang sahih, tepat dan telah disahkan di pelbagai peringkat.
Menteri Kesihatan, Datuk Seri Dr. Adham Baba berkata, data-data Covid-19 di negara ini dikendalikan mengikut prosedur-prosedur tertentu bagi memastikan data yang dilaporkan adalah tepat dan sahih.
“Semua keputusan ujian yang dijalankan sama ada di klinik kesihatan kerajaan, hospital, mahupun fasiliti perkhidmatan kesihatan swasta adalah wajib dimuat naik ke dalam Sistem Informasi Makmal Kesihatan Awam (SIMKA).
“Sistem ini sentiasa dipantau oleh KKM melalui Pejabat Kesihatan Daerah (PKD), Jabatan Kesihatan Negeri (JKN), dan Makmal Kesihatan Awam Kebangsaan (MKAK) bagi memastikan tindakan sewajarnya diambil.
“PKD bertanggungjawab untuk membuat siasatan, urusan kemasukan sama ada ke hospital, Pusat Kuarantin dan Rawatan Berisiko Rendah (PKRC) atau dirawat di rumah berdasarkan penilaian risiko yang dijalankan,” katanya pada sidang akhbar perkembangan Program Imunisasi Covid-19, di sini hari ini.
Beliau berkata demikian bagi menjawab dakwaan segelintir pihak yang mengaitkan data Covid-19 yang dikeluarkan KKM setiap hari adalah palsu dan rekaaan.` -K! ONLINE


Bayaran rumah sudah tertunggak, dikompaun pula RM50,000
Oleh ROHANA MOHD. NAWI

28 April 2021, 3:55 pm
KOTA BHARU – Sudah jatuh ditimpa tangga. Itu peribahasa yang tepat menggambarkan keadaan seorang lagi peniaga yang dikompaun RM50,000 di sebuah kedai runcit di Jalan Cempaka di sini Ahad lalu.
Peniaga kedai runcit, Mansah Marjurin, 47, mengakui bahawa dia masih buntu memikirkan bayaran rumahnya yang tertunggak selama tujuh bulan dan kini dibebani pula dengan bayaran kompaun RM50,000.
Katanya, selain itu, sebuah kereta miliknya sudah ditarik pihak bank sejak Perintah Kawalan Pergerakan (PKP) tahun lalu selepas gagal menjelaskan bayaran bulanan.
Menceritakan detik dia dikompaun, Mansah berkata, dia sudah menutup kedai runcitnya pada pukul 10 malam, namun bahagian pintu kecil masih belum ditutup ekoran ada saudara isteri datang ke kedainya.
Katanya, bagaimanapun, seramai empat orang anggota polis datang secara tiba-tiba di premisnya sebelum mengeluarkan kompaun itu pada pukul 11.40 malam.
“Saya sudah menutup keseluruhan pintu kedai pukul 10 malam. Saya hanya berbual-bual sahaja dengan saudara isteri dan tidak menyangka telah dikompaun.

“Saya telah memberikan penjelasan kepada pihak polis bahawa sudah menutup kedai, namun tidak dihiraukan mereka yang terus mengeluarkan kompaun,” katanya ketika ditemui pemberita di premisnya hari ini.
Terdahulu, Ketua Polis Kelantan, Datuk Shafien Mamat dalam satu kenyataan semalam berkata, tiga peniaga dikompaun RM50,000 dalam serbuan polis di tiga buah premis malam Ahad lalu.
Tiga peniaga itu adalah peniaga burger di Kampuny Rambutan Rendang di sini, peniaga colek di Kampuny Chekok, Tengah di sini dan Manshah.
Menurut Manshah, dia mengakui tidak mampu membayar kompaun itu dan rela sekiranya kedai runcitnya itu dicagar untuk menjelaskan jumlah yang ditetapkan.
Katanya yang tinggal di Taman Tanjong Mas di sini, dia belum membuat rayuan di Pejabat Kesihatan Daerah kerana masih dalam keadaan terkejut.
Tambahnya, dia berharap ada pihak tampil membantunya selain turut membantu dua peniaga lain yang dikenakan jumlah kompaun sama. -K! ONLINE


47.9 peratus penduduk Malaysia belum dibanci
Oleh TENGKU DANISH BAHRI TENGKU YUSOFF

28 April 2021, 2:49 pm
KUALA NERUS – Jabatan Perangkaan Malaysia optimis proses pembancian semua 32.7 juta penduduk Malaysia dapat diselesaikan mengikut jadual pada 30 Jun depan.
Ketua Perangkaan Malaysia, Datuk Seri Dr. Mohd. Uzir Mahidin berkata, setakat ini, seramai 17.1 juta atau 52.1 peratus isi rumah termasuk bukan warganegara di negara ini telah dibanci menerusi online (e-Census) dan secara bersemuka.
Beliau berkata, pihaknya percaya proses pembancian baki 47.9 peratus isi rumah yang tinggal mampu diselesaikan dalam tempoh kira-kira dua bulan ini.
” Kita berada di landasan tepat untuk menyelesaikan pembancian mengikut tarikh 30 Jun dengan menerusi bantuan 9,600 pembanci di seluruh negara.
“Setakat ini, 11.1 juta penduduk Bumiputera telag dibanci diikuti Cina (3.7 juta) dan India (1.1 juta) dan bakinya lain-lain kaum,” katanya.
Terdahulu beliau ditemui ketika memantau proses pembancian secara bersemuka di Kampung Seberang Takir di sini hari ini.

Mohd. Uzir yang juga Pesuruhjaya Banci 2020 berkata, tujuh negeri mencatatkan kadar respons banci melebihi 60 peratus iaitu Putrajaya, Johor, Perlis, Kelantan, Melaka, Perak dan Terengganu. – K! ONLINE


Vaksin AstraZeneca ditawar sukarela
Oleh MOHD. HUSNI MOHD. NOOR

28 April 2021, 2:53 pm
PUTRAJAYA – Kerajaan memutuskan vaksin jenis AstraZeneca akan ditawarkan kepada orang ramai secara sukarela dan diagihkan menerusi Pusat Pemberian Vaksin (PPV) khas dalam masa terdekat.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, keputusan itu dibuat selepas mengambil kira kegusaran orang ramai terhadap vaksin berkenaan.
“Vaksin itu akan diagihkan berdasarkan konsep ‘first come, first serve’.
“Kita juga akan membuka satu sistem tempahan khas kepada orang ramai untuk membuat tempahan janji temu bagi mendapatkan vaksin itu,” katanya pada sidang akhbar perkembangan PICK di sini tadi.
Katanya, agihan vaksin AstraZeneca itu tidak dihadkan kepada golongan dalam fasa dua PICK tetapi ia dibuka kepada sesiapa sahaja.
Khairy Jamaluddin berkata, buat permulaan, PPV khas bagi agihan vaksin itu akan dibuka di Selangor dan Kuala Lumpur selepas mengambil kira peningkatan kes di dua kawasan berkenaan.

Bagaimanapun, katanya, mereka yang berdaftar bagi mendapatkan vaksin itu perlu menjalani proses saringan kesihatan terlebih dahulu sebelum layak menerima suntikan. -K! ONLINE


Gagal seludup ayam sabung, Murai Batu ke Indonesia
Oleh NUR AMALINA AZMAN

28 April 2021, 2:46 pm
LANGKAWI – Cubaan tiga lelaki warga Indonesia menyeludup 71 ekor ayam sabung dan 40 ekor burung Murai Batu bernilai RM870,000 ke negara mereka dari Thailand gagal apabila bot dinaiki ditahan penguat kuasa Maritim Malaysia (APMM) di perairan Langkawi di sini semalam.
Bot fiber dipercayai datang dari Thailand itu ditahan di kedudukan 2.1 batu nautika, barat laut Pulau Anak Datai di sini kira-kira pukul 12.30 tengah malam.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, bot berwarna hijau tanpa nombor pendaftaran tersebut dikesan hasil maklumat risikan serta pengesanan oleh Sistem Pengawasan Maritim Laut (SWASLA).
Katanya, sebuah bot ronda Bot Perkasa yang sedang melakukan rondaan Op Aman dan Op Benteng diatur gerak ke lokasi dan berjaya mengesan bot berkenaan yang menghala keluar dari perairan Malaysia dalam keadaan mencurigakan pada pukul 11.25 malam, kelmarin.
“Bot tersebut berjaya dipintas kira-kira sejam selepas itu dalam keadaan laut bergelora dan pemeriksaan mendapati terdapat tiga lelaki warga Indonesia berusia antara 35 hingga 42 tahun di dalam bot berkenaan.
“Pemeriksaan lanjut menemui 71 ekor ayam sabung diletakkan di dalam 60 kotak, tiga buah sangkar memuatkan 40 ekor burung Murai Batu, 20 tong petrol serta 533 pokok kaktus pelbagai saiz yang dipercayai mahu diseludup ke negara jiran,” katanya pada sidang akhbar di Pejabat Operasi APMM di Bukit Malut di sini hari ini. – K! ONLINE


Perokok berisiko lebih tinggi dapat komplikasi Covid-19
Oleh SITI A'ISYAH SUKAIMI

28 April 2021, 2:58 pm
PUTRAJAYA – Perokok yang dijangkiti Covid-19 mempunyai risiko hampir dua kali ganda lebih tinggi untuk mendapat komplikasi seperti sindrom gangguan pernafasan akut, kerosakan buah pinggang dan kerosakan hati.
Timbalan Menteri Kesihatan, Datuk Dr. Noor Azmi Ghazali berkata, dapatan tersebut diperoleh menerusi kajian dengan kerjasama oleh Kementerian Kesihatan (KKM) melalui Bahagian Perkembangan Perubatan dan Institut Kesihatan Negara (NIH) dengan Universiti Islam Antarabangsa Malaysia (IIUM) dan Universiti Putra Malaysia (UPM).
Menurutnya, ia telah dijalankan ke atas 5,889 pesakit Covid-19 yang dirawat di semua hospital seluruh negara pada 1 Februari hingga 31 Mei tahun lepas.
“Perbandingan antara golongan perokok dan bukan perokok menunjukkan perokok mempunyai risiko hampir dua kali ganda lebih tinggi untuk mendapat komplikasi Covid-19.
“Dapatan kajian tersebut juga selari dengan kenyataan dikeluarkan oleh Pertubuhan Kesihatan Sedunia (WHO) serta kajian yang telah dijalankan di beberapa negara,” katanya pada sidang akhbar di sini hari ini.
Sementara itu, mengulas mengenai dapatan kajian tersebut, Aryana menjelaskan, daripada 5,889 pesakit Covid-19, seramai 791 pesakit adalah perokok iaitu bersamaan 13.5 peratus manakala baki 5,098 pesakit bukan perokok.

Beliau berkata, perokok yang juga pesakit dijangkiti Covid-19 itu terdiri daripada 773 orang lelaki atau 97.7 peratus manakala, seramai 18 orang atau 2.3 peratus dalam kalangan wanita.
“Perokok yang bermasalah jantung, penyakit paru-paru kronik, diabetes dan penyakit darah tinggi, peratusannya adalah lebih tinggi mendapat komplikasi dibandingkan dengan bukan perokok,” katanya.
Mengulas lanjut, beliau berkata, dari segi tahap keterukan jangkitan Covid-19, perokok yang dijangkiti mempunyai tahap keterukan jangkitan lebih tinggi berbanding golongan bukan perokok.
“Untuk tahap tiga (jangkitan paru-paru tidak memerlukan bantuan pernafasan), sebanyak 14.2 peratus adalah perokok berbanding bukan perokok sebanyak 13.5 peratus.
“Bagi tahap empat (jangkitan paru-paru memerlukan bantuan pernafasan), sebanyak 4.4 peratus adalah perokok manakala, bukan perokok pula sebanyak 3.4 peratus,” katanya.
Tambah beliau, bagi tahap lima iaitu kritikal, sebanyak 1.6 peratus adalah perokok manakala, sebanyak satu peratus bukan perokok.  -K!ONLINE


Pengamal media terima vaksin bulan depan
Oleh MOHD. HUSNI MOHD. NOOR

28 April 2021, 3:03 pm
PUTRAJAYA – Seramai 1,500 pengamal media yang bernaung di bawah Kesatuan Kebangsaan Wartawan (NUJ) serta Persatuan Wartawan Sarawak dan Sabah akan mula menerima vaksin Covid-19, bulan depan.
Perkara itu diumumkan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar pada sidang akhbar perkembangan PICK, di sini hari ini.
Khairy Jamaluddin berkata, pihaknya sudah menerima senarai nama pengamal media berkenaan bagi agihan vaksin itu.
“Saya dan Menteri Kesihatan, Datuk Seri Dr. Adham Baba sudah terima senarai nama berkenaan.
“Sukacita saya dan Adham mengumumkan bahawa kita akan mula vaksinasi kepada petugas media pada bulan Mei,” katanya.
Sebelum ini, Khairy Jamaluddin dilaporkan berkata, kerajaan bersetuju meletakkan pengamal media dalam senarai keutamaan menerima vaksin Covid-19 namun, ia tertakluk kepada bekalan vaksin.

Malah, Menteri Komunikasi dan Multimedia, Datuk Saifuddin Abdullahsebelum ini dilaporkan turut memohon supaya pengamal media diberi keutamaan bagi fasa dua PICK.- K! ONLINE


Gara-gara cemburu, 10 remaja ditahan bergaduh
Oleh ASLIZA MUSA

28 April 2021, 3:39 pm
PASIR SALAK- Cemburu kerana seorang perempuan dipercayai menjadi punca remaja lelaki berusia 14 tahun dipukul dalam satu pergaduhan di hadapan sebuah kedai kosong di Kampong Gajah di sini, minggu lalu.
Rakaman video pergaduhan berdurasi tujuh minit 39 saat itu tular di media sosial sejak semalam selepas ia dimuat naik di Instagram.
Ketua Jabatan Siasatan Jenayah Perak, Senior Asisten Komisioner Anuar Othman berkata, berdasarkan video itu, tujuh lelaki dilihat memukul mangsa di mana seorang remaja perempuan turut berada di lokasi kejadian.
Katanya, pergaduhan yang dirakam seorang lagi lelaki itu bagaimanapun menunjukkan mangsa tidak membalas pukulan tersebut.
“Ekoran penularan video tersebut, 10 individu termasuk seorang remaja perempuan berusia antara 13 hingga 18 tahun yang dipercayai terlibat dalam kejadian itu ditahan semalam, bagi membantu siasatan.
“Siasatan mendapati, kejadian itu berlaku pada pukul 1.00 petang, 20 April lalu,” katanya di sini hari ini.

Beliau berkata, tiada kesan kecederaan mahupun lebam pada tubuh mangsa dan remaja itu juga tidak mendapatkan rawatan di mana-mana pusat perubatan selepas kejadian.
Katanya, mangsa hanya mengalami kesakitan di bahagian perut akibat ditendang dan memberitahu tidak dipukul menggunakan apa-apa objek semasa kejadian.
“Berdasarkan siasatan, punca kejadian disebabkan mangsa membawa remaja perempuan itu yang merupakan teman wanita kepada seorang daripada suspek sehingga menimbulkan cemburu dan kemarahan,” katanya.
Tambah beliau, pihaknya merampas beberapa pakaian berdasarkan rakaman video dan telefon bimbit yang digunakan untuk merakam kejadian.
“Siasatan lanjut sedang dijalankan mengikut Seksyen 147 Kanun Keseksaan kerana merusuh,” katanya.-K! ONLINE


Kes Addy Kana: Dua anggota disemak semula
28 April 2021, 3:08 pm
PETALING – Polis Diraja Malaysia (PDRM) berjanji akan menyemak semula siasatan kes melibatkan Zaidi Kanapiah atau ‘Datuk Addy Kana’ dan dua anggota polis yang dibebaskan serta-merta daripada tahanan di bawah Akta Pencegahan Jenayah 1959 (POCA) berhubung sindiket judi dalam talian.
Ketua Polis Negara, Tan Sri Abdul Hamid Bador berkata, pihaknya akan menyerahkan perkara tersebut kepada timbalannya, Datuk Seri Acryl Sani Abdullah Sani untuk berbincang dengan pegawai polis yang mengendalikan kes berkenaan.
“Timbalan saya akan panggil dan berbincang dengan mereka (pegawai polis terbabit kendali kes) untuk melihat sama ada wujud kelemahan dalam siasatan kes berkenaan.
“Langkah ini bagi mengelak daripada berulang kembali (gugur kes POCA) dan saya tidak mahu PDRM dilihat seolah-olah bersikap semberono sahaja menggunakan peruntukan undang-undang mengenakan POCA ikut sesuka hati tanpa kualiti yang mungkin menyebabkan seseorang itu teraniaya,” katanya pada sidang akhbar di Bukit Aman hari ini.
Semalam, Kosmo! melaporkan ‘Datuk Addy Kana’ bersama dua angota polis, Koperal Muhamad Amin Nur Rashid Mohamed Puad dan Koperal Mohd. Hairy Mohammad, yang berusia lingkungan 35 hingga 40 tahun dibebaskan daripada tahanan reman di bawah POCA oleh Mahkamah Persekutuan.
Mahkamah Persekutuan yang dipengerusikan Ketua Hakim Negara, Tun Tengku Maimun Tuan Mat memerintahkan ketiga-tiga lelaki itu dibebaskan selepas membenarkan rayuan mereka terhadap permohonan writ habeas corpus supaya dibebaskan dengan serta-merta.

Mengulas perkara itu lagi, beliau menjelaskan, siasatan kes membabitkan sindiket judi dalam talian adalah sangat rumit.
“Pihak polis perlu mengambil kenyataan daripada pelbagai pihak untuk dinilai dan jika cukup bukti, kita akan terus bawa ke mahkamah untuk pendakwaan.
“PDRM tidak akan mengambil pendekatan dengan sengaja untuk buat kerja secara cincai (sambil lewa) dan kes melibatkan Addy Kana itu akan dikaji semula,” ujarnya. – K! ONLINE


Bantuan khas raya minimum RM1,000, setengah bulan gaji
Oleh NOR AINNA HAMZAH

28 April 2021, 3:00 pm
SEREMBAN – Kerajaan Negeri Sembilan hari ini mengumumkan pemberian Bantuan Khas Kewangan (BKK) Aidilfitri 2021 buat penjawat awam sebanyak setengah bulan gaji atau minimum sebanyak RM1,000.
Menteri Besar, Datuk Seri Aminuddin Harun berkata, bantuan tersebut akan melibatkan seramai 3,974 anggota perkhidmatan awam jabatan negeri dengan nilai keseluruhan peruntukan sebanyak RM6.3 juta.
Menurutnya, keputusan tersebut juga turut terpakai kepada semua pihak berkuasa tempatan (PBT) dan badan berkanun negeri dengan anggaran berjumlah RM3.6 juta kepada 1,869 orang kakitangan.
“Kerajaan negeri akan membuat pembayaran BKK Aidilfitri 2021 tersebut pada 3 Mei depan. Sebenarnya sebahagian besar penjawat awam di Negeri Sembilan ini di bawah kategori 40 peratus terendah (B40), hampir 92 peratus.
“Kami harap dengan adanya bantuan ini akan meningkatkan lagi komitmen dan kesungguhan, motivasi penjawat-penjawat awam kita untuk memberikan yang terbaik untuk negeri,” katanya dalam sidang akhbar selepas mempengerusikan Mesyuarat Mingguan Exco di Wisma Negeri dekat sini hari ini. -K! ONLINE


Zakar dipotong selepas cuba rogol anak saudara
Oleh KOSMO!

28 April 2021, 3:00 pm
RIO DE JENEIRO – Seorang lelaki menerima padah apabila zakarnya dipotong dan diberi makan kepada babi hutan selepas cuba merogol anak saudaranya sendiri, lapor akhbar The Sun kelmarin.
Dalam kejadian yang berlaku minggu lalu itu, lelaki berusia 36 tahun yang tidak didedahkan identitinya ‘dihukum’ oleh teman lelaki anak saudaranya itu bersama sepupunya selepas lelaki tersebut cuba merogol gadis itu ketika sedang mabuk.
Kedua-dua suspek telah ditahan dan lelaki tersebut dibawa ke hospital.
Sebelum insiden itu berlaku, kedua-dua suspek menghubungi mangsa dan bertanya jika dia mahu bersama-sama mereka memberi makanan kepada babi hutan di sebuah ladang tebu.
Setibanya mangsa di lokasi, suspek memukul mangsa sehingga tidak sedarkan diri lalu menanggalkan seluarnya sebelum memotong zakar mangsa.
Mangsa yang tersedar kemudian berjalan pulang dengan bahagian sulitnya dipenuhi darah dan dibawa ke hospital dengan menaiki ambulans.

Pasukan perubatan tempatan sempat menghentikan pendarahan sekaligus menyelamatkan nyawa mangsa.
Pakar bedah yang merawat mangsa, Felipe Lobo berkata zakar dan skrotum mangsa telah dipotong dan bahagian luar kemaluannya telah hilang.
“Apa yang kami lakukan ialah menghentikan pendarahan, memberi pemindahan darah dan membersihkan luka,” katanya. -Agensi


Gagal seludup 4,200 paket tepung beras
Oleh YATIMIN ABDULLAH

28 April 2021, 2:43 pm
TUMPAT – Pasukan Gerakan Am (PGA) Batalion 7 menggagalkan cubaan seorang lelaki untuk menyeludup sebanyak 4,200 paket tepung beras menggunakan sebuah lori di Jalan Pak Keral di sini hari ini.
Pegawai Pemerintah PGA Batalion 7, Superintendan Azhari Nusi berkata, lelaki berusia 52 tahun itu ditahan pada pukul 7.20 pagi semasa sedang memandu lori yang sarat membawa muatan tepung beras.
Menurutnya, pemandu itu ditahan selepas didapati lori yang dipandunya berada dalam keadaan mencurigakan ketika melalui kawasan tersebut.
“Hasil pemeriksaan lanjut telah menjumpai kotak-kotak berwarna coklat yang mengandungi tepung beras sebanyak 4,200 paket di bahagian belakang kenderaan itu.
“Siasayan awal mendapati tepung beras itu diseludup dari negara jiran melalui pangkalan haram di negeri ini,” katanya dalam satu kenyataan hari ini.
Menurut Azhari, kesemua barangan rampasan dan suspek telah dibawa ke Balai Polis Rantau Panjang untuk tindakan lanjut.

Tambahnya, kes disiasat mengikut Seksyen 135 (1) (e) Akta Kastam 1967. -K! ONLINE


Doktor antara 6 ditahan edar dadah
Oleh MUHD AFIQ AL-HAFIZ MAT YUSOF

29 April 2021, 9:22 pm
PETALING JAYA – Seorang doktor yang bertugas di sebuah hospital kerajaan antara enam ditahan selepas disyaki terbabit dengan aktiviti pengedaran dadah di sebuah rumah di Taman Sri Manja di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kesemua enam yang ditahan berusia antara 26 hingga 30 tahun.
“Pemeriksaan di dalam rumah berkenaan telah berjaya menemui dan merampas 11 peket plastik lutsinar berisi ketulan mampat dipercayai dadah jenis ganja bernilai RM4,900 serta wang tunai sebanyak RM1,450.
“Polis turut merampas empat buah kereta dan sebuah motosikal bernilai RM139,500. Ujian saringan awal mendapati lima suspek positif dadah,” katanya dalam satu kenyataan di sini hari ini.
Mengulas lanjut, pihaknya percaya ganja yang dirampas tersebut boleh dibekalkan kepada kira-kira 1,913 orang penagih.
“Hasil semakan juga mendapati kesemua suspek tidak mempunyai rekod jenayah lampau,” jelasnya.

Kes disiasat di bawah Seksyen 39B Akta Dadah Berbahaya 1952. – K! ONLINE.


Bumbung pejalan kaki, parkir berbumbung Hospital Teluk Intan runtuh
Oleh ASLIZA MUSA

29 April 2021, 8:31 pm
TELUK INTAN: Struktur bumbung pejalan kaki dan parkir berbumbung kenderaan kakitangan Hospital Teluk Intan di sini hari ini runtuh ketika hujan ribut lalu menghempap 15 buah kereta.
Bagaimanapun, kejadian itu tidak mengakibatkan kemalangan jiwa.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian itu disedari jurupulih fisioterapi hospital tersebut ketika mahu mengambil keretanya pada pukul 4.20 petang.
Menurutnya, dalam kejadian ribut itu, laluan pejalan kaki dan parkir berbumbung di jabatan pesakit luar sepanjang 30 meter runtuh mengakibatkan sebanyak 15 buah kereta mengalami kerosakan termasuk pecah cermin hadapan serta kemek di bahagian bonet kereta.
“Tiada kemalangan jiwa berlaku namun bumbung yang roboh telah menghempap kereta yang diparkir di kawasan itu.
“Pihak Hospital Teluk Intan telah mengambil tindakan susulan untuk membersihkan kawasan parkir tersebut,” katanya.-K!ONLINE


Polis nafi dakwaan video tular babitkan A.Ganapathy
Oleh MUHD AFIQ AL-HAFIZ MAT YUSOF

29 April 2021, 9:15 pm
PETALING JAYA – Polis menafikan dakwaan video rakaman televisyen litar tertutup (CCTV) yang tular baru-baru ini melibatkan mendiang A. Ganapathy.
Ganapathy, 40 tahun, merupakan bekas tahanan yang dilaporkan meninggal dunia di Hospital Selayang selepas lebih sebulan mendapatkan rawatan.
Ketua Polis Daerah Gombak, Asisten Komisioner Arifai Tarawe berkata, pihaknya menafikan sekeras-kerasnya dakwaan tersebut.
“Saya dengan ini menafikan perkara ini sekeras-sekerasnya. Tindakan tegas mengikut lunas undang-undang akan diambil terhadap mereka yang tidak bertanggungjawab.
“Kesahihan dan lokasi kejadian yang terpapar di dalam video tular tersebut sedang disiasat,” katanya dalam satu kenyataan di sini hari ini.
Mengulas lanjut, orang ramai dinasihatkan agar menghentikan penyebaran video klip tersebut serta mengaitkannya dengan kes Ganapathy yang sedang disiasat.

Terdahulu, tular di media sosial satu video berdurasi 45 saat yang memaparkan beberapa individu memukul, merotan dan menendang dua lelaki di sebuah bilik.
Bagaimanapun, terdapat segelintir pihak mendakwa bahawa video tersebut merupakan rakaman kejadian melibatkan mendiang Ganapathy yang sebelum ini didakwa dipukul sewaktu berada di dalam tahanan polis sehingga mengakibatkan kematiannya selepas lebih sebulan mendapatkan rawatan di hospital.- K! ONLINE.


Ebit Lew sumbang RM25,000 untuk keluarga mangsa KRI Nanggala-402
Oleh LUQMAN RIDHWAN MOHAMED NOR

29 April 2021, 9:34 pm
PETALING JAYA – Penceramah popular, Ebit Lew hari ini menghadiahkan RM25,000 kepada lima keluarga mangsa tragedi KRI Nanggala-402.
Menurutnya di laman Facebook, setiap keluarga menerima RM5,000 yang bersamaan dengan 17 juta rupiah.
“Sayu sebak bila dapat panggilan video ahli keluarga tragedi KRI Nanggala-402. Selalu berdoa Allah bantu dan beri kekuatan buat mereka dan ahli keluarga.
“Saya niat nak beri kata semangat doa dan hadiahkan RM25,000 untuk lima keluarga yang susah mangsa tragedi KRI Nanggala-402. Setiap keluarga RM5,000 atau 17 juta rupiah. Bila call (berhubung) terasa seperti sebuah keluarga,” katanya.
Berita berkaitan: Kru KRI Nanggala-402 menyanyi lagu Sampai Jumpa
Dalam pada itu, Ebit berkata, dia bersyukur dapat menghubungi keluarga Serda Diyut Subandriyo dengan bantuan pertubuhan bukan kerajaan (NGO) Aksi Cepat Tanggap.

Menurutnya, Serda Diyut meninggalkan seorang isteri dan dua orang anak.
“Dapat bercakap dengan keluarga dan anak beliau. Comel anaknya. Keluarga minta doakan anaknya boleh bercakap dan berjalan. Sekarang umur 5 tahun. Kerana belum boleh bercakap dan berjalan.
“Sayu sahaja rasa tengok anaknya yang tak tahu apa-apa. Masa berdoa bersama tadi keluarganya sebak sedih. Mereka baru lepas berbuka dan sedang bacaan Yasin,” katanya. – K! ONLINE


Bukan hanya pekerja Genting Group terima vaksin
Oleh NIK SUKRY RAMLI

29 April 2021, 11:51 pm
KUANTAN – Jawatankuasa Pengurusan Bencana Covid-19 negeri memaklumkan proses suntikan vaksin kepada 3,036 penerima dari sektor perhotelan dan penyelenggaraan dilakukan selepas mengambil kira pelbagai faktor.
Melalui satu kenyataan media dikeluarkan jawatankuasa berkenaan hari ini, penerima vaksin terbabit bukanlah hanya pekerja Genting Group sahaja, tetapi turut diberikan kepada mereka yang terbabit dalam kerja pembersihan dan tukang kemas yang bertugas dalam sektor perhotelan di enam daerah di Pahang.
“Antara faktor penting yang kita ambil kira sebelum memberikan vaksin kepada mereka ialah kewujudan Kluster Genting yang berlarutan selama dua bulan yang memberi kesan secara langsung kepada kira-kira 560 pekerja selain keperluan menjadikan hotel sebagai lokasi atau pusat kuarantin dalam usaha menggerakkan ekonomi dan sektor sokongan negeri iaitu pelancongan dan pengangkutan.
“Jumlah perancangan asal agihan dos ialah 1,575 dos sahaja, namun disebabkan bilangan sektor pengangkutan darat yang layak tetapi tidak mendapat sambutan seperti disasarkan, menyebabkan jumlah penerima bagi sektor perhotelan dinaikkan kepada 3,036 orang,” kata kenyataan itu.
Jawatankuasa berkenaan turut memaklumkan bahawa inisiatif itu hanya dilakukan selepas 32,156 petugas barisan hadapan kesihatan dan perkhidmatan penting yang disasarkan sebagai penerima vaksin fasa pertama oleh Kerajaan Persekutuan, selesai menerima vaksin masing-masing.
“Kerajaan Pahang menerima 5,319 dos tambahan dalam fasa pertama untuk petugas barisan hadapan selain Kementerian Kesihatan (KKM) termasuk guru, ‘comorbid’ dan lain-lain dengan 3,820 guru sudah menerima vaksin itu dalam dua fasa berbeza.

“Sebanyak 5,600 dos tambahan vaksin Sinovac pula diterima untuk penerima daripada sektor pengangkutan, pihak berkuasa tempatan (PBT), perkhidmatan sokongan klinik (PSK) dan perkhidmatan sokongan hospital (PSH),” katanya.
Semalam, Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar menafikan dakwaan di media sosial yang mendakwa sejumlah pekerja syarikat Genting Group menerima vaksinasi Covid-19 atas arahan beliau.
Khairy dilaporkan berkata, CITF negeri membuat keputusan memberikan vaksin kepada pekerja di sektor pelancongan dan CITF Persekutuan hanya mengetahui keputusan itu selepas proses vaksinasi kumpulan dilakukan.-K!ONLINE


Suami isteri tinggal sehelai sepinggang rumah musnah dalam kebakaran
Oleh ASLIZA MUSA

29 April 2021, 9:46 pm
TELUK INTAN: Sepasang suami isteri warga emas tinggal sehelai sepinggang apabila kediaman mereka musnah dijilat api di Kampung Bahagia di sini hari ini.
Dalam kejadian kira-kira pukul 5 petang, suami isteri berusia lingkungan 60-an itu berjaya menyelamatkan diri sebaik saja menyedari terdapat api di bahagian atas rumah dua tingkat.
Difahamkan, lelaki warga emas yang sukar bergerak itu terpaksa dipapah keluar oleh isterinya sebelum kediaman mereka hangus terbakar.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, pihaknya bergegas ke lokasi kejadian selepas menerima panggilan mengenai kebakaran itu pada pukul 5.06 petang.
Katanya, setibanya di lokasi, didapati api sedang marak menyambar rumah dua tingkat yang struktur binaannya separa batu dan kayu.
“Kerja-kerja memadam kebakaran segera dilakukan di mana kita dapat mengawal kebakaran itu dari merebak dalam tempoh 30 minit.

“Kebakaran itu memusnahkan rumah berkenaan serta dua buah motosikal dan sebuah kereta Perodua Axia,” katanya.
Menurut beliau, seramai 22 anggota dari BBP Teluk Intan dibantu anggota BBP Hutan Melintang dan Pasukan Bomba Sukarela (PBS) Teluk Intan terlibat dalam operasi tersebut.
“Menurut mangsa, kebakaran mula dikesan dari bahagian atas rumah. Punca kebakaran dan jumlah kerugian bagaimanapun masih dalam siasatan,” katanya.-K!ONLINE


Tamat kolej dan sekolah tinggi hampir serentak
Oleh KOSMO!

29 April 2021, 7:40 pm
SALISBURY, Carolina Utara  – Seorang kanak-kanak berumur 12 tahun menjadi perhatian ramai kerana berjaya menamatkan pengajian daripada dua buah institusi pendidikan dalam masa selang seminggu, lapor akhbar New York Post semalam.
Lebih membanggakan, kanak-kanak tersebut, Mike Wimmer tamat belajar dengan Purata Nilai Gred (GPA) tertinggi 4.0 bagi kolej dan 5.45 untuk sekolah tinggi.
Dia dijangka tamat belajar di Kolej Komuniti Rowan-Cabarrus pada 21 Mei ini, diikuti Sekolah Tinggi Concord Academy seminggu kemudian.
“Jika satu pintu ditutup, dia akan mencari jalan lain untuk mendapatkan cara bagi mencapai matlamatnya,” ujar ibu Mike, Melissa Wimmer kepada CNN.
Tambahnya, Mike membuat keputusan untuk mendapatkan kursus tambahan di sekolah apabila wabak Covid-19 mula menular pada tahun lepas.
Kini, usaha keras kanak-kanak itu berbaloi apabila dia mendapat kredit yang cemerlang untuk kedua-dua pengajian tersebut.

“Ramai orang menganggap saya telah mensia-siakan zaman kanak-kanak dengan belajar seperti ini.
“Namun, saya beritahu mereka bahawa saya sedang menikmati masa kehidupan saya,” ujarnya yang gemar bermain Lego dan bola keranjang.
Mike kini mempunyai beberapa pilihan untuk masa depannya, iaitu sama ada menerima beberapa tawaran kerja, mengikuti program fellowship atau membangunkan sebuah perniagaan yang dinamakan Reflect Social.
“Matlamat keusahawanan saya adalah untuk membolehkan orang ramai menjalani kehidupan yang lebih baik,” ujarnya. – Agensi


TLDM gagalkan percubaan menyeludup PATI
Oleh SHAMSUL KAMAL AMARUDIN

29 April 2021, 11:55 pm
LUMUT – Tentera Laut Diraja Malaysia (TLDM) mematahkan percubaan sebuah bot menyeludup pendatang asing tanpa izin (PATI) di Teluk Ramunia, Johor awal pagi tadi.
Menurut kenyataan dikeluarkan Pusat Pemerintahan Armada Barat TLDM di sini malam ini, Kapal Diraja (KD) Perdana mengesan sebuah bot dari negara jiran dengan muatan seramai 8 orang PATI kira-kira pukul 1 pagi.
“Hasil maklumat dari radar SWASLA Maritim Malaysia, KD Perdana yang sedang melaksanakan Operasi Benteng Laut di perairan Johor Timur telah mengatur gerak bot-bot pemintas iaitu Bot Tempur 102 (FCB 102) dan RHIB Cerdik untuk memintas bot yang disyaki tersebut.
“Bot yang disyaki tersebut telah berjaya ditahan oleh FCB 102 pada jam 2.50 pagi,” kata kenyataan itu.
Menurutnya, hasil pemeriksaan awal mendapati seramai tujuh PATI dan seorang tekong laut membuat percubaan memasuki Malaysia secara haram melalui pintu yang tidak diwartakan.
Jelasnya, kesemua individu yang ditangkap gagal menunjukkan sebarang dokumen pengenalan diri yang sah dengan menaiki sebuah bot tanpa permit dan dokumen yang sah.

Menurut kenyataan itu, koordinasi dalam operasi bersepadu itu melibatkan pelbagai agensi bermula dari pengesanan awal oleh radar Maritim Malaysia dan penahanan PATI oleh TLDM seterusnya membuahkan hasil dengan kejayaan penangkapan semua PATI tersebut.
Katanya, kesemua PATI serta tekong laut dibawa ke Jeti Marina, Tanjung Pengelih dan diserahkan kepada Tim Op Merpati 1 Tentera Darat Malaysia untuk proses penahanan selanjutnya manakala pihak Kementerian Kesihatan Malaysia akan melaksanakan saringan Covid-19 sebelum tindakan susulan oleh Polis Diraja Malaysia (PDRM) serta Jabatan Imigresen Malaysia.
“Kesepaduan ketiga-tiga komponen darat, maritim dan udara dalam Ops Benteng telah berjaya membuahkan hasil kejayaan serta memperkasa sempadan perairan negara.
“ATM tidak akan berkompromi dalam aktiviti yang melibatkan keselamatan dan ketidakpatuhan undang-undang negara.
“TLDM juga akan sentiasa memperkasa kesiagaan aset-aset Ops Benteng Laut demi menjaga perairan dan kedaulatan negara,” menurut kenyataan itu.-K!ONLINE


Wanita tampil mengaku palsukan sambal Khairulaming
Oleh LUQMAN RIDHWAN MOHAMED NOR

29 April 2021, 8:02 pm
PETALING JAYA – Seorang wanita tampil membuat pengakuan bahawa dia telah menghasilkan Sambal Nyet palsu hasil ciptaan Cef selebriti media sosial, Khairul Amin Kamarulzaman, 29, atau nama popularnya Khairulaming.
Menurut Khairulaming di laman Twitter, wanita itu datang bertemunya pagi tadi dan dia telah membuat tiga tuntutan terhadap individu tersebut.
Pertama, katanya, adalah agar wanita tersebut membayar pampasan tunai, namun duit tersebut tidak akan dipulangkan kepada pembeli memandangkan proses memulangkan wang bukan mudah selain dia mahu pembeli turut bertanggungjawab dalam isu ini.
“Oleh itu, 100 peratus duit ini aku akan sedekah kepada asnaf yang memerlukan di bulan puasa. Aku tak akan ambil satu sen pun.
“Kedua, video permohonan maaf secara umum. Ini adalah videonya meminta maaf dan mengaku kesilapannya yang palsukan kandungan sambal dan juga rekaan botol Sambal Nyet,” tulisnya di laman Twitter hari ini.
Wanita ini mengaku telah memalsukan Sambal Nyet Khairulaming hari ini.
Menurut Khairulaming, tuntutan ketiga adalah kenyataan pengakuan salah di balai polis.

“Tadi dia dah pergi ke Balai Polis Damansara yang aku buat laporan semalam, dan buat pengakuan bertulis di situ. Semua maklumat dan pengakuan salah dan dirakam dalam laporan polis.
“Selain itu, kedai dia pun sudah disekat daripada Shopee walaupun semalam nama kedai sudah tukar dari MasturaAliyah ke DK Perfume Shop,” katanya.
Tambah Khairulaming, dia berharap agar isu tersebut menjadi pengajaran kepada mana-mana pihak yang cuba untuk melakukan perkara sama pada masa hadapan. – K! ONLINE


RM2.02juta bantu asnaf Riqab Selangor
Oleh MOHD YUNUS YAKKUB

29 April 2021, 8:40 pm
SHAH ALAM – Majlis Agama Islam Selangor (MAIS) menyumbang RM2.02 juta kepada Rumah Pemulihan Al-Riqab (RPA) menerusi Geran Sukuan Pertama Tahun 2021 bagi membantu kebajikan golongan asnaf riqab, hari ini.
Sumbangan yang menggunakan peruntukan Lembaga Zakat Selangor (LZS) itu membabitkan sebanyak 27 buah RPA sekitar Selangor di bawah seliaan MAIS.
Setiausaha MAIS, Dr. Ahmad Shahir Makhtar berkata, bantuan itu dapat dimanfaatkan golongan riqab tersebut program pemulihan yang dilaksanakan oleh MAIS dengan dibantu badan bukan kerajaan berdaftar bertujuan mendidik dan membimbing mereka ke pangkal jalan.
Asnaf riqab bermaksud hamba Islam atau seseorang yang terbelenggu di bawah satu kuasa yang menghalang kebebasannya dirinya seperti lesbian, gay, biseksual dan transeksual (LGBT).
“MAIS prihatin terhadap golongan ini untuk menggalakkan, mendorong, membantu dan mengusahakan kemajuan serta kesejahteraan ekonomi juga sosial masyarakat Islam selaras hukum syarak.
“Sumbangan ini secara langsung membantu golongan terbabit yang memerlukan bantuan pemulihan, perlindungan, rawatan, pencegahan dan kawalan selain pelbagai bantuan lain,” katanya dalam kenyataan di sini hari ini.

Penyampaian disempurnakan Pengerusi Jawatankuasa Riqab MAIS, Tan Sri Hashim Meon kepada 27 RPA dalam majlis Khatam Al-Quran dan Iftar Perdana Riqab MAIS 2021.
Antara RPA yang menerima bantuan ialah Rumah Pemulihan Akhlak Insani, Rumah Solehah, Rumah Bela Insan serta Rumah Perlindungan dan Bimbingan Wanita Bayt Rahmah.
Mengulas lanjut, Ahmad Shahir berkata, pihaknya berharap bantuan yang diberikan ini dapat digunakan sebaiknya oleh pengusaha RPA.
“Ini termasuk dalam menjalankan tanggungjawab sosial bagi memastikan golongan asnaf ini diberi perlindungan sewajarnya,” jelasnya. -K!ONLINE


Sri Lanka bentang RUU larangan burqa Mei ini
Oleh KOSMO!

29 April 2021, 6:30 pm
COLOMBO, Sri Lanka – Rang undang-undang (RUU)  melarang pemakaian burqa atau purdah  bagi wanita Islam di  Sri Lanka secara kekal  akan dibentang di Parlimen bulan depan, kata seorang pegawai pemerintah semalam.
Hal tersebut diumumkan sehari selepas Kabinet meluluskan cadangan melarang pemakaian purdah di tempat awam dengan alasan keselamatan negara, lapor akhbar Arab News.
“Kerangka keputusan Kabinet mengenai larangan burqa telah dihantar ke jabatan Jaksa Agung dan RUU tersebut akan disampaikan kepada badan legislatif dalam tempoh sebulan,” kata Menteri Keamanan Umum, Sarath Weerasekara.
Bulan lalu, Weerasekara meminta persetujuan Kabinet untuk melarang pemakaian burqa iaitu pakaian wanita Muslim yang menutup seluruh badan termasuk wajah  mereka dengan alasan ia adalah tanda ekstremisme agama dengan kesan langsung terhadap keselamatan negara.
Usul tersebut mendapat kritikan meluas namun kerajaan mengatakan Sri Lanka tidak terburu-buru untuk menerapkan larangan tersebut.
Larangan sementara pemakaian burqa dikenakan selepas serangan bom ketika sambutan Hari Easter yang mengorbankan 269 orang dan mencederakan lebih 500 yang lain di lokasi berasingan di Sri Lanka pada 21 April 2019.

Negara itu juga merancang mengharamkan lebih 1,000  madrasah daripada hampir 2,300 institusi di seluruh Sri Lanka dengan Weerasekara mengatakan ia tidak berdaftar dengan pihak berkuasa atau gagal mengikuti polisi pendidikan nasional.
Orang  Islam adalah minoriti  di Sri Lanka  dan merangkumi  hampir 10 peratus daripada keseluruhan 22 juta penduduk dengan 70 peratus rakyat lain beragama Buddha. – Agensi


Daerah Raub dikenakan PKPB
Oleh ZULKIFLI MANZOR

29 April 2021, 6:52 pm
PETALING JAYA – Seluruh daerah Raub dikenakan Perintah Kawalan Pergerakan Bersyarat (PKPB) bermula 30 April sehingga 13 Mei ini.
Menteri Kanan Pertahanan, Datuk Seri Ismail Sabri Yaakob berkata, Mukim Gali dan Tras dalam daerah itu pula dikenakan Perintah Kawalan Pergerakan (PKP).
“Kementerian Kesihatan Malaysia (KKM) melaporkan peningkatan kes positif Covid-19 secara mendadak di beberapa kawasan di daerah itu.
“KKM turut mengesahkan Kluster Raub Jaya ini merebak disebabkan aktiviti sosial dan turut dikesan di sekolah serta dalam kalangan pelajar.
“Pelaksanaan PKPB dan PKP di daerah dan mukim-mukim ini untuk memastikan pergerakan penduduk dapat dikawal bagi mengelakkan penularan jangkitan Covid-19 ke kawasan lain,” katanya dalam satu kenyataan hari ini. – K! ONLINE


95 tindakan ke atas peruncit, pemborong
Oleh JAMLIAH ABDULLAH

29 April 2021, 5:37 pm
ALOR SETAR – Kementerian Perdagangan Dalam Negeri dan Hal Ehwal Pengguna (KPDNHEP) mengenakan tindakan terhadap 95 peruncit dan pemborong atas pelbagai kesalahan sepanjang pelaksanaan Skim Harga Maksimum Musim Perayaan (SHMMP) Hari Raya Puasa 2021 bermula 21 April lalu.
Timbalan Pengarah Penguat Kuasa (Operasi) KPDNHEP, Shamsul Nizam Khalil berkata, 89 kes melibatkan peruncit sementara enam kes adalah pemborong.
“Ia melibatkan kes tiada tanda harga iaitu sebanyak 47 kes, tiada tanda harga khas merah jambu (18 kes) dan menjual melebihi harga siling ditetapkan (30).
“Jumlah sitaan adalah sebanyak RM12,736 manakala kompaun dikenakan ialah sebanyak RM13,800,” katanya kepada
pemberita selepas mengadakan lawatan di pasar raya Mydin di sini hari ini.
Hadir sama Timbalan Ketua Pegawai  Penguat Kuasa KPDNHEP negeri, Md. Nasir Mohamad.
Katanya, negeri Johor, Kelantan dan Terengganu mencatatkan kes paling tinggi pihak KPDNHEP telah melakukan sebanyak 16,435 pemeriksaan yang melibatkan 292 pemborong dan 16,143 peruncit. – K! ONLINE


Budak lelaki maut digilis lori arang batu
Oleh NIK NUR IZZATUL HAZWANI NIK ADNAN

29 April 2021, 6:04 pm
KEMAMAN – Hasrat seorang budak lelaki berusia tujuh tahun untuk meraikan Aidilfitri bersama sepupu sebayanya di kampung tidak kesampaian apabila dia maut dalam kemalangan ngeri di Kilometer 172, Jalan Jerangau-Jabor berhampiran Felda Neram dekat sini hari ini.
Dalam kejadian pada pukul 10 pagi itu, Muhammad Nur Rifqi Khairilamru yang membonceng motosikal Honda Dash ditunggangi neneknya terjatuh sewaktu melalui laluan berbukit sebelum digilis sebuah lori membawa muatan arang batu.
Bapa mangsa, Khairilamru Abdul Rani, 36, berkata, Muhammad Nur Rifqi yang mesra dipanggil Angah teruja untuk pulang ke kampung neneknya di Kampung Tok Saboh, Besut untuk berhari raya.
“Angah beriya-iya memberitahu mahu tinggal lebih lama di rumah neneknya yang juga ibu saya untuk menghabiskan cuti sekolah.
“Hujung minggu lalu, saya dan isteri, Nor Hidayah Ramli, 28, yang sedang hamil lima bulan telah membeli baju raya yang akan digayakan ketiga-tiga anak kami termasuk Angah semasa Hari Raya Aidilfitri nanti,” katanya ketika ditemui di pekarangan Rumah Mayat Hospital Kemaman di sini hari ini.
Sementara itu, Nor Hidayah yang masih terkejut dan trauma dengan kejadian tersebut enggan ditemubual dan dilihat acap kali mengesat air matanya dengan sehelai baju dipercayai milik Muhammad Nur Rifqi.

Dalam pada itu, Ketua Polis Daerah Kemaman, Superintendan Hanyan Ramlan berkata, sewaktu kejadian, mangsa dan sepupu lelakinya yang membonceng motosikal Honda Dash ditunggangi nenek mereka sedang dalam perjalanan pulang ke rumah mereka di Kampung Baru Felda Neram 1.
“Sebaik tiba di lokasi kejadian yang merupakan laluan berbukit, motosikal dinaiki mereka hilang kawalan menyebabkan mangsa terjatuh sebelum dirempuh sebuah lori membawa muatan arang batu yang berada di belakang.
“Impak rempuhan itu menyebabkan mangsa cedera parah pada kepala, tangan dan kaki,” katanya.
Hanyan berkata, motosikal dinaiki mereka kemudianya terbabas menyebabkan Sapor dan cucunya, Ton Muhammad Shafiq Ilham cedera ringan akibat terjatuh. – K! ONLINE


Empat nelayan ditahan tangkap ikan lebih masa
Oleh MASTURAH SURADI

29 April 2021, 6:31 pm
MERSING – Sebuah bot pukat tunda zon B ditahan selepas tidak mengikut syarat lesen beroperasi melebih masa dibenarkan di
Pantai Tanjung Petai, Tenggaroh di sini kelmarin.
Pengarah Perikanan Negeri Johor, Noraishah Hashim berkata, bot berkenaan ditahan ketika sedang menjalankan aktiviti menangkap ikan di 5.2 batu nautika daripada Pantai Tanjung Petai, pada pukul 10.51 malam.
Katanya, tangkapan itu dilakukan ketika rondaan rutin pemantauan vesel pantai timur yang dijalankan di perairan Johor Timur oleh Cawangan Taman Laut dan Pengurusan Sumber, Jabatan Perikanan Negeri Johor.
“Susulan itu kita telah menahan sebuah vesel penangkapan ikan zon B yang sedang menjalankan aktiviti menangkap ikan (menunda) kerana tidak mengikut syarat sah lesen.
“Tempoh operasi menangkap ikan bagi vesel B pukat tunda adalah pada pukul 6 pagi sehingga 7 petang sahaja untuk jarak 5 hingga 12 batu nautika.
“Hasil pemeriksaan juga mendapati vesel tersebut mempunyai empat orang kru termasuk tekong berusia 54 tahun manakala awak-awak berusia anggaran 45 hingga 66 tahun serta terdapat hasil tangkapan seperti ikan selar kuning,”katanya dalam satu kenyataan hari ini.

Noraishah berkata, perbuatan melanggar apa-apa syarat dalam lesen yang dikeluarkan berkenaan dengan vesel itu adalah menjadi kesalahan dan vesel serta peralatan menangkap ikan telah disita manakala kes disiasat di bawah seksyen 8(b) Akta Perikanan 1985.
-K! ONLINE


Pelajar IPT balik Kelantan perlu jalani pengasingan enam hari
Oleh NOR IDAYU BOSRO

29 April 2021, 6:23 pm
PUTRAJAYA – Pelajar institusi pengajian tinggi (IPT) yang akan pulang beraya ke kawasan Perintah Kawalan Pergerakan (PKP) di Kelantan perlu menjalani pengasingan kendiri di kediaman masing-masing selama enam hari.
Kementerian Pengajian Tinggi (KPT) berkata, semua pelajar terbabit juga perlu menjalani proses pengasingan di kampus sekembalinya mereka dari kawasan yang dikenakan penguatkuasaan PKP.
Bagi pelajar yang memasuki Sabah, KPT berkata, mereka diwajibkan menjalani ujian calitan RT-PCR atau RTK-Ag dalam tempoh tiga hari sebelum memulakan pergerakan ke negeri itu.
“Hanya pelajar yang memasuki Sabah perlu menjalani ujian calitan dan ia tertakluk kepada arahan semasa kerajaan negeri.
“Segala kos pergerakan pulang dan kembali ke kampus, termasuk bagi menjalani ujian calitan adalah di bawah tanggungan pelajar sendiri,” katanya dalam kenyataan soalan lazim Pergerakan Pulang Pelajar IPT sempena Hari Raya Aidilfitri yang dikeluarkan hari ini.
Sementara itu, KPT berkata, pelajar IPT yang menjalani latihan industri dibenarkan pulang dan kembali semula ke tempat latihan mereka selepas tamat cuti Aidilfitri.

“Kebenaran pulang dan kembali ke universiti ini juga melibatkan pelajar yang menetap di luar atau sekitar kampus dengan pematuhan terhadap prosedur operasi standard yang sama,” katanya.
Dalam pada itu, KPT mengingatkan kebenaran merentas daerah dan negeri untuk pulang beraya hanya diberikan untuk pelajar sahaja dan tidak termasuk ahli keluarganya.
Kosmo! hari ini melaporkan kira-kira 103,994 pelajar IPT yang berada di kampus masing-masing boleh menarik nafas lega selepas dibenarkan pulang ke rumah masing-masing sempena cuti Hari Raya Aildilfitri kecuali negeri Sarawak.
Para pelajar boleh pulang ke rumah masing-masing mulai 7 hingga 12 Mei, manakala pergerakan pelajar kembali ke kampus ialah pada 15 hingga 20 Mei depan. – K!ONLINE


Cari kelengkapan raya sempena cuti Nuzul al-Quran
Oleh IZZATUL ‘AIN AZMAN

29 April 2021, 7:02 pm
KUALA LUMPUR – Bersempena cuti umum Nuzul al-Quran hari ini, warga kota mengambil peluang untuk mencari barang persiapan hari raya yang bakal menjelang tidak lama lagi di beberapa kawasan tumpuan di ibu negara.
Tinjauan Kosmo! mendapati orang ramai berpusu-pusu membeli barangan khususnya baju serta persiapan raya yang lain di beberapa kawasan tumpuan antaranya di Jalan Tuanku Abdul Rahman dan pusat membeli belah Sogo.
Seorang penjawat awam, Adi Osman, 39, berkata, persiapan raya pada tahun ini bersama keluarga diraikan secara sederhana walaupun tidak dapat pulang ke kampung halaman di Kedah.
“Disebabkan kes positif Covid-19 yang semakin meningkat dan juga larangan rentas negeri maka saya dan keluarga akan beraya di sini (ibu negara).
“Persiapan raya tahun ini ala kadar sahaja bersama keluarga dan mertua saya di Kepong. Membeli belah di Jalan Tar dan Masjid India ini sudah menjadi kebiasaan buat keluarga saya setiap kali menjelang perayaan,” jelasnya ketika ditemui di sini hari ini.
Kelihatan orang ramai berpusu-pusu di sekitar ibu negara hari ini mencari kelengkapan sambutan Hari Raya Aidilfitiri yang akan tiba tidak lama lagi.-Foto SHIDDIEQIIN ZON
Sementara itu, seorang jurusolek, Nazira Nasiruddin, 23, berkata, persiapan raya pada tahun ini sangat sederhana dan agak terkilan kerana tidak dapat beraya bersama keluarga di Perak.

“Disebabkan tidak dapat pulang ke kampung, ibu saya tekad menghantar baju raya yang ditempah di kampung melalui pos untuk saya guna di sini pada Aidilfitri nanti.
“Suasana di Jalan TAR masih terkawal. Orang ramai masih mematuhi SOP dan memakai pelitup muka walaupun sedang sibuk membeli-belah di sini,” jelasnya.
Sementara itu, ahli perniagaan, Abdul Aziz Abu Bakar, 29, pula berkata, dia mengambil peluang sempena cuti umum ini untuk melakukan persiapan raya sambil meluangkan masa bersama keluarganya.
“Sempena cuti hari ini, saya ambil kesempatan untuk membeli pakaian baju melayu dan baju kurung anak-anak.
“Walaupun rentas negeri tidak dibenarkan tetapi raya Aidilfitri tetap diteruskan secara sederhana,” ujarnya.-K!ONLINE


Jutawan playboy mati dipercayai diracun isteri sendiri
Oleh KOSMO!

29 April 2021, 5:37 pm
TOKYO  – Seorang jutawan Jepun yang terkenal kerana meniduri 4,000 wanita mati disyaki diracun oleh isterinya sendiri kerana wanita itu mendakwa ingin menjadi yang terakhir ditiduri suaminya, lapor akhbar The Sun semalam.
Saki Sudo, 25, dituduh membunuh Kosuke Nozaki, 55, tiga tahun lepas selepas mengahwini jutawan itu pada Februari 2018.
Nozaki yang menjadi kaya-raya menerusi perniagaan hartanah, pertanian dan pinjaman wang itu mati dalam tempoh hanya beberapa bulan selepas mengahwini Sudo.
Nozaki dikenali kerana meniduri 4,000 orang wanita. – The Sun
Menurut laman berita Tokyo Reporter, Nozaki berbangga kerana telah meniduri 4,000 wanita dan pernah menulis sebuah buku bertajuk ‘Don Juan of Wakayama’ pada tahun 2016 iaitu gelaran merujuk kepada dirinya sendiri.
“Tujuan saya mengumpul kekayaan adalah untuk berjanji temu dengan wanita-wanita cantik,” tulisnya.
Dia juga dikatakan pernah bertanyakan soalan kepada Sudo mengenai sama ada wanita itu mahu menjadi wanita terakhir dalam hidupnya.

Pada  Mei 2018, Nozaki ditemui mati oleh Sudo di atas sofa di kediaman mereka di Tanabe.
Polis kemudiannya mendapati terdapat kesan dadah dalam sistem badan jutawan itu.
Sudo kini ditangkap manakala siasatan kes masih berlangsung. – Agensi


KSM akan perkenal e-Wages pantau pembayaran gaji secara ‘real time’
Oleh SUBKHI SUDARJI

29 April 2021, 5:58 pm
PUTRAJAYA – Kementerian Sumber Manusia (KSM) akan melaksanakan modul e-Wages dalam masa terdekat bagi memantau pembayaran gaji bulanan kepada pekerja secara ‘real time’.
Menteri Sumber Manusia, Datuk Seri M. Saravanan berkata, ia bagi memastikan gaji pekerja dibayar mengikut tempoh yang ditetapkan iaitu sebelum hari ketujuh pada setiap bulan selaras dengan Akta Kerja 1955.
Katanya, ketika ini, tiada sebarang mekanisme yang diguna pakai dalam pasaran pekerjaan untuk memantau pembayaran gaji kepada pekerja di dalam negara.
“Pelaksanaan e-Wages akan dapat memastikan ketelusan serta mengelakkan perbuatan manipulasi pihak majikan dalam urusan pembayaran gaji kepada pekerja mereka,” katanya dalam satu kenyataan di sini hari ini.
Beliau berkata demikian susulan insiden seorang pekerja asing yang bunuh diri selepas mendakwa sudah lima bulan tidak dibayar gaji oleh majikannya.
Saravanan berkata, pelaksanaan sistem itu secara tidak langsung akan memastikan hak dan kebajikan para pekerja terbela.

Malah, katanya, imej dan krebiliti negara juga akan terpelihara khususnya dalam aspek penggajian pekerja asing di negara ini.
Mengulas mengenai kejadian malang itu, Saravanan berkata, perkara tersebut tidak seharusnya terjadi dalam pasaran buruh terutama ketika negara berdepan dengan krisis ekonomi dan kesihatan ekoran penularan wabak pandemik Covid-19.
Katanya lagi, KSM menerusi Jabatan Tenaga Kerja (JTK) akan menyiasat dengan teliti insiden ini.
“Tindakan sewajarnya akan dikenakan terhadap majikan berkenaan sekiranya tuduhan tersebut didapati benar,” jelasnya yang melahirkan rasa simpati dan dukacita atas kejadian berkenaan.
Terdahulu seorang pekerja binaan warga Pakistan berusia 30 tahun ditemui mati di tapak pembinaan di Jalan Ampang, Kuala Lumpur pada 17 April lalu dipercayai membunuh diri setelah kecewa kerana majikan tidak membayar gajinya selama lima bulan.
Sebelum itu, mangsa telah menyiarkan video dirinya di platform media sosial TikTok dengan mengatakan bahawa dia tidak boleh tahan selepas majikan tidak membayar gajinya.
Ketua Polis Wangsa Maju, Ashari Abu Samah mengatakan bahawa berdasarkan siasatan, syarikat itu tidak membayar gaji kepada mangsa dari Disember tahun lalu hingga bulan ini kerana masalah kewangan.-K!ONLINE


134 kompaun dianggar bernilai RM715,000 dikeluarkan
Oleh MUHD AFIQ AL-HAFIZ MAT YUSOF

29 April 2021, 6:46 pm
PETALING JAYA – Sebanyak 134 kompaun yang dianggarkan bernilai RM249,500 hingga RM715,000 telah dikeluarkan polis atas kesalahan pelanggaran Prosedur Operasi Standard (SOP) terhadap pengunjung dan pemilik Pusat Hiburan Paramount Club dekat sini awal pagi tadi.
Serbuan menerusi Operasi Khas Pematuhan SOP Covid-19 itu telah dijalankan oleh 30 pegawai dan anggota dari Ibu Pejabat Polis Kontinjen Kuala Lumpur, Ibu Pejabat Polis Daerah (IPD) Dang Wangi dan IPD Sentul.
Ketua Jabatan Pencegahan Jenayah dan Keselamatan Komuniti Kuala Lumpur, Datuk Azman Ayob berkata, 134 kompaun yang dikeluarkan tersebut membabitkan 79 lelaki dan 55 wanita warga tempatan.
“Menerusi operasi yang bermula pada pukul 9.40 malam tersebut, premis berkenaan didenda RM50,000 manakala pengunjung dikenakan denda antara RM1,500 hingga RM5,000.
“Anggaran nilai kompaun ialah RM249,500 hingga RM715,000. Kesemua kompaun dikeluarkan mengikut Peraturan 18, Peraturan-Peraturan Pencegahan Dan Pengawalan Penyakit Berjangkit (Kawalan Pergerakan Bersyarat) (No 4) 2021,” katanya dalam satu kenyataan di sini hari ini.
Mengulas lanjut, operasi berkenaan akan dilakukan dari semasa ke semasa bagi memastikan SOP Covid-19 yang telah ditetapkan oleh Majlis Keselamatan Negara (MKN) dipatuhi terutamanya di pusat hiburan.

“Orang ramai juga dinasihatkan agar sentiasa mematuhi arahan yang telah ditetapkan demi memutuskan rantaian wabak Covid – 19 di negara kita,” jelasnya. -K! ONLINE.


42 peniaga dikompaun gagal patuh SHMMP
Oleh MOHAMAD FAIZAL HASHIM

29 April 2021, 5:14 pm
JOHOR BAHRU – Seramai 42 peniaga di negeri ini dikenakan tindakan kompaun kerana gagal mematuhi Skim Harga Maksimum Musim Perayaan (SHMMP) Hari Raya Puasa 2021 yang diperkenalkan sejak 21 April lalu.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor, Mohd. Hairul Anuar Bohro berkata, 33 peniaga didapati melakukan kesalahan tidak mempamerkan tanda harga barangan yang dijual.
Katanya, sembilan kes lagi melibatkan peniaga yang masih berdegil menjual melebihi harga kawalan yang ditetapkan oleh pihak kementerian.
“Peniaga-peniaga diminta mematuhi segala undang-undang perniagaan yang telah ditetapkan dan tidak mengambil kesempatan menaikkan harga barang sewenang-wenangya.
“Tindakan tegas akan diambil sekiranya mendapati peniaga yang melakukan kesalahan berkaitan bekalan dan harga,” katanya selepas mengadakan pemeriksaan sempena SHMMP di Pasar Awam Larkin, di sini hari ini.
Beliau berkata, pihaknya juga telah melakukan 1,226 pemeriksaan meliputi 1,201 pemeriksaan di peringkat peruncit dan 25 pemeriksaan di peringkat pemborong sejak SHMMP dilaksanakan hingga kini.

Katanya, hasil pemeriksaan yang dijalankan terhadap kira-kira 150 peniaga terdiri daripada penjual ayam, ikan, daging, mendapati mereka mematuhi peraturan-peraturan yang ditetapkan di bawah SHMMP.
Seramai 15 orang anggota penguat kuasa KPDNHEP cawangan Johor Bahru terlibat dalam pemeriksaan yang diadakan di pasar berkenaan. -K! ONLINE


Pusat jagaan ambulatori, klinik pakar swasta dijadikan PPV PICK
Oleh MOHD. HUSNI MOHD. NOOR

29 April 2021, 4:39 pm
PUTRAJAYA – Kementerian Kesihatan (KKM) bersetuju untuk melibatkan pusat jagaan ambulatori swasta dan klinik pakar swasta sebagai Pusat Pemberian Vaksin (PPV) bagi fasa dua dan tiga Program Imunisasi Covid-19 Kebangsaan (PICK).
Menterinya, Datuk Seri Dr. Adham Baba berkata, pusat jagaan ambulatori dan klinik pakar swasta yang ingin mengambil bahagian boleh berdaftar melalui Protect Health Corporation Sdn. Bhd. (ProtectHealth) di laman web www.protecthealth.com.my bermula hari ini.
Beliau berkata, melalui laman web tersebut juga, hospital swasta boleh mendapatkan maklumat berkaitan kaedah vaksinasi, skop tugas, keperluan, kadar bayaran dan kaedah pembayaran.
“Kerjasama antara hospital swasta ini membolehkan lebih banyak fasiliti kesihatan swasta akan terlibat dalam menjayakan PICK bagi fasa dua dan tiga.
“Pada 12 April lalu, KKM bersetuju untuk melibatkan hospital swasta dalam PICK Fasa 2 dan 3 sebagai PPV,” katanya menerusi kenyataan akhbar hari ini.
Katanya, penglibatan hospital swasta itu adalah mengambil kira cadangan dikemukakan pihak hospital swasta yang tidak mahu terkecuali dalam menggembleng tenaga bagi memastikan sasaran sekurang-kurangnya 80 peratus penduduk Malaysia diberikan imunisasi Covid- 19 dicapai segera.

Adham berkata, kerajaan akan memberikan vaksin secara percuma kepada hospital swasta bagi memaksimumkan akses pengagihan vaksin dengan lebih meluas kepada rakyat.
Sebelum ini, KKM bersetuju melibatkan pengamal perubatan am swasta (GP) dan hospital swasta bagi PICK. -K! ONLINE


Termos tidak perlu dibasuh guna sinaran UV-C
Oleh KOSMO!

29 April 2021, 4:09 pm
NEW YORK – Sejenis termos botol minuman di Amerika Syarikat didatangkan dengan fungsi khas cucian sendiri menggunakan sinaran ultra ungu kumpulan C (UV-C), lapor akhbar New York Post kelmarin.
Termos botol dikenali sebagai CleanLight UV Sanitizing Water Bottle itu mempunyai kegunaan yang sama seperti botol minuman lain, namun direka dengan ciri keselamatan tambahan.
Ciri keselamatan tersebut termasuk sinaran UV-C yang mampu membunuh 99.99 peratus bakteria yang terkandung di dalam botol tersebut.
Pengguna hanya perlu mengisi botol seperti biasa, dan menekan sebanyak dua kali pada penutup termos bagi membolehkan proses pembersihan sinaran UV-C berlaku.
Semudah itu, air minuman dapat dibersihkan dalam hanya beberapa saat dan selamat diminum.
Tambah menarik, penutup termos boleh dicas semula menggunakan kabel pengecas magnetik yang mudah digunakan.

Termos tersebut juga diperbuat daripada keluli tahan karat yang akan mengekalkan suhu air panas selama 12 jam dan air sejuk selama 24 jam.
Produk tersebut dijual pada harga diskaun AS$79 (RM324), berbanding  harga asal AS$109 (RM447). – Agensi


Bekas atlet paralimpik gembira terima kerusi roda baharu
Oleh SITI NUR MAS ERAH AMRAN

29 April 2021, 4:52 pm
SEBERANG PERAI – Bekas atlet paralimpik bola keranjang negara, Muhammad Jufni Abdul Aziz, 31, kini lebih mudah bergerak apabila kerusi roda usangnya telah diganti dengan yang baharu.
Dia menerima kerusi roda baharu itu yang disampaikan oleh Menteri Belia dan Sukan, Datuk Seri Reezal Merican Naina Merican ketika melawat pemenang pingat perak Sukan SEA 2015 di Singapura itu di rumahnya di Kampung Sungai Buaya, Nibong Tebal hari ini.
Muhammad Jufni berkata, dia gembira dengan pemberian itu kerana kerusi roda yang digunakan sebelum ini sudah rosak teruk kerana tidak mampu menggantikannya.
“Saya hanya bergantung kepada elaun Pertubuhan Keselamatan Sosial (PERKESO) sebanyak RM400 sebulan ketika ini, manakala permohonan bantuan Jabatan Kebajikan Masyarakat (JKM) dan Zakat Pulau Pinang (ZPP) pula sedang dalam proses kelulusan.
“Kesihatan diri juga kurang baik kerana saya disahkan menghidap penyakit batu karang, malah dua minggu lalu saya turut dimasukkan ke hospital kerana demam panas,” katanya ketika ditemui pemberita.
Sementara itu, Reezal Merican berkata, pihaknya akan membantu membaik pulih kerosakan di bahagian dapur rumah pusaka yang didiami Muhammad Jufni bersama adiknya.

“Kita sediakan kerusi roda dahulu dan bantuan lain turut akan diteliti supaya dapat membantu Muhammad Jufni menjalani kehidupan dengan lebih selesa.
“Selain tambah baik bahagian dapur dan bilik rumah, sebuah motosikal khas orang kelainan upaya (OKU) akan diberikan dalam masa terdekat bagi memudahkan pergerakannya,” katanya. – K! ONLINE


Kami reda dikecam – Isteri peniaga burger
Oleh ROSALWANI CHE SOH

29 April 2021, 5:08 pm
KOTA BHARU – Peniaga burger dan isterinya yang dikompaun RM50,000 kesal dengan tindakan netizen yang melemparkan pelbagai tohmahan selepas gambar kehidupan peribadi mereka tular di laman sosial Facebook, sejak semalam.
Wan Mohd. Faisal Wan Kadir, 37, dan isterinya, Noralili Shafii, 36, mengakui bahawa gambar bersama sebuah kereta Honda Civic itu sememangnya kereta milik mereka yang dibeli beberapa tahun lalu.
Noralili berkata, selain itu, gambar suami makan hidangan daging wagyu di sebuah restoran di sini pula berlaku pada hujung tahun lalu.
“Kami pergi ke restoran itu bersama 10 orang ahli keluarga yang lain. Ketika itu, adik saya yang sedang mengandung mengidam untuk makan daging wagyu. Jadi, kami sekeluarga pergi ke sana.
“Bil makanan berharga hampir RM900 yang tular itu pula dibayar secara berkongsi beramai-ramai. Bukan suami saya yang bayar seorang,” katanya ketika dihubungi Kosmo! di sini hari ini.
Jelasnya, dia mengakui bahawa kereta jenis Honda Civic yang dimiliki merupakan hasil usaha mereka berniaga sejak lebih 16 tahun lalu.

Katanya, bukan hanya menanggung keluarga, suaminya juga perlu menyara ibu dan anak-anak saudara.
“Saya dan suami reda dengan kecaman netizen. Orang boleh cakap macam-macam, tetapi mereka tiada dalam situasi kami.
“Bukan senang untuk menjalankan perniagaan sehingga mendapat banyak tempahan dan maju seperti hari ini. Saya akui bahawa Perintah Kawalan Pergerakan (PKP) yang dilaksanakan ketika ini menyebabkan perniagaan kami terjejas teruk,” katanya.
Terdahulu, pasangan suami isteri itu menerima kecaman hebat daripada netizen apabila tular gambar mereka bersama sebuah kereta dan makan hidangan wagyu di sebuah restoran.
Perkara itu berlaku apabila Wan Mohd. Faisal meminta belas ihsan pengurangan kompaun RM50,000 yang diterimanya selepas didapati ingkar prosedur operasi standard (SOP) PKP apabila menjalankan perniagaan melebihi pukul 10 malam. -K! ONLINE